text: 1Durung puput Dane Petrus miwah Dane Yohanes mabaos ring anake akeh punika, tan dumade raris wenten parapandita lan komandan pajagaan Perhyangan Agunge miwah paragolongan Sadukine rauh maranin sang kalih. 2Dane sareng sami pada duka pisan, santukan sang kalih ngurukang anake akeh punika, mungguing Ida Hyang Yesus sampun nyeneng saking pantaran anake padem, dados pinaka bukti mungguing jadmane padem pacang murip malih. 3Punika awinanipun dane sareng sami ngejuk tur mangkeng sang kalih ngantos makabenjang semengipun, santukan daweg punika sampun wengi. 4Nanging anake sane miragiang pidartan dane sang kalih, akeh sane pracaya ring Ida Hyang Yesus; cacah jiwanipune makasami sawatara limang tali diri akehipun. 5Benjangne parapamimpin miwah parapanglingsir Yahudine miwah guru-guru agamane sami pada paum ring kota Yerusalem, 6kasarengin antuk Sang Pandita Agung Hanas miwah Kayapas, Yohanes miwah Aleksander miwah akeh malih anak lianan, sawatek anak sane dados kulawargan Sang Pandita Agung. 7Iparautusan makakalih raris katangkilang ring ida dane sareng sami, tur katetes antuk pitaken-pitaken sapuniki: "Kenkenang ragane nyegerang anake rumpuh ene? Kawisesan apa ane gelahang ragane muah adan nyene ane ojah ragane?" 8Dane Petrus sane kalingganin antuk Ida Sang Hyang Roh Suci, tumuli matur ring ida dane sareng sami, sapuniki: "Inggih parapamucuk miwah parapanglingsir bangsa Yahudine sinamian. 9Yening ring rahinane puniki titiang sareng kalih katetes ngeniang indik pakardi ayu marep ring anake rumpuh puniki miwah kadi asapunapi antuk titiang nyegerang ipun, 10inggih titiang matur piuning ring ida dane sareng sami miwah ring sawatek bangsa Israele, mungguing anake sane majujuk ring ajeng ida dane puniki prasida sampun seger oger, punika wantah malantaran kawisesan parab Ida Hyang Yesus Kristus sane saking kota Nasaret, sane sampun pentang tur pacek ragane ring salibe, nanging sampun kanyenengang antuk Ida Sang Hyang Widi Wasa saking pantaran anake padem. 11Manut sakadi sane sampun kakecap ring Cakepan Sucine: Mungguing Ida Hyang Yesus, Ida punika maraga Batu sane kakutang antuk paratukang batune, inggih punika ragane sareng sami, nanging Ida sampun kadadosang batu dasar sane paling pentinga.' 12Wantah ring Ida ngraga wenten karahayuan; santukan ring sasoring akasa saduuring pretiwi tan wenten malih parab tiosan sane kapaicayang antuk Ida Sang Hyang Widi Wasa ring imanusa, sane ngranayang iraga rahayu." 13Sawatek anake sane paum irika sami rumasa angob ring kawanenan Dane Petrus miwah Dane Yohanes, santukan ida dane sami pada wikan mungguing sang kalih punika tan naenin mapaguruan. Ida miwah dane raris eling, mungguing sang kalih punika pecak pangiring Ida Hyang Yesus. 14Sawatek anake sane paum irika, tan wenten sane mrasidayang nimpalin baos dane sang kalih, santukan sami pada nyingak anake sane sampun kasegerang punika majujuk ring samping Dane Petrus miwah Dane Yohanes. 15Duaning asapunika sang kalih raris kapangandikayang medal saking genah pasangkepane punika, tur ida dane raris matetimbangan. 16Tetimbangan ida danene sapuniki: "Sapunapi antuk matakeh ring anake puniki? Sawatek jadmane sane wenten ring kota Yerusalem sami pada uning, mungguing anake puniki sampun ngwentenang katawahan sane aeng pisan, samaliha iraga nenten mrasidayang moyanin indike punika. 17Nanging mangda sampunang indike puniki sayan amiug ring pantaran jadmane katah, becikan iraga miteketin tur nombahang ipun, mangda sampunang ipun malih mabaos nyambat-nyambat wastan Yesus punika ring sapasira jua." 18Wus punika iparautusan makakalih malih kapangandikayang ngranjing, raris kapiteketin mangda sampunang dane nguruk tur nyambat-nyambat parab Ida Hyang Yesus. 19Nanging Dane Petrus miwah Dane Yohanes matur sapuniki: "Inggih, indayang ida dane ngraga sane nepasin, sane encen kabaos patut ring ayun Ida Sang Hyang Widi Wasa, punapike satinut ring ragane, punapi ninutin Ida Sang Hyang Widi Wasa? 20Santukan titiang tan pacang rered jagi midartayang paindikan sane sampun pangguh miwah piragi titiang." 21Sawatek anake sane paum irika malih miteketin sang kalih saha banget pisan, tumuli kabebasang, santukan ida dane nenten polih dadalan sane pacang kanggen nyisipang sang kalih. Maliha ida dane pada ajerih ring anake akeh, sane sami ngluihang Ida Sang Hyang Widi Wasa, malantaran ngatonang anake rumpuh punika sampun seger. 22Mungguing anake sane sampun kasegerang antuk cara sane tawah punika, tuuh ipun sampun lintang ring petang dasa tiban. 23Sasampune Dane Petrus miwah Dane Yohanes kabebasang, digelis dane ngrauhin parasemeton pasamuane, tur nuturang saluiring paindikan sane sampun kawecanayang antuk parapangageng panditane miwah parapanglingsir bangsa Yahudine. 24Tatkala parasemeton punika miragi paindikane punika, dane sareng sami pada saguluk ngastawa ring Ida Sang Hyang Widi Wasa, sapuniki: "Inggih Ratu Sang Panembahan, sane ngadakang akasa miwah jagat, segara saha sadagingipun makasami! 25Malantaran leluur titiange Sang Prabu Daud, parekan Palungguh IRatu sane katuntun antuk Roh Ida Sang Hyang Widi Wasa, Palungguh IRatu sampun masabda sapuniki: Apa krana parabangsane ane tidong bangsa Israel pada iur? Apa kranane parabangsane ngrincikang paundukan-paundukan ane tan papuara? 26Pararatune di gumine pada sregep sayaga muah parapangedene pada sangkep, nglawan Ida Sang Panembahan muah Sang Prabu Ane Kajanjiang ento.' 27Santukan Sang Prabu Herodes miwah Gubernur Pilatus sinarengan ring parabangsane miwah wong Israel, ring kotane puniki sami pada igum misadia nglawan Ida Hyang Yesus, Kaula druene sane suci, sane sampun adegang Palungguh IRatu dados Prabu. 28Ipun sareng sami sampun sayaga jaga nglaksanayang saluiring paindikan sane sampun pastiang Palungguh IRatu saking nguni, sane janten pacang kasidan, manut kawisesan miwah pakarsan Palungguh IRatu. 29Inggih Ratu Panembahan, sane mangkin cingakja panyangsara sane tibakang ipun ring titiang sareng sami; tur lugrainja titiang parakaulan Palungguh IRatu, kawanenan buat midartayang Orti Rahayun Palungguh IRatu. 30Enjuhangja tangan Palungguh IRatu buat nyegerang anak sakit miwah ngwentenang katawahan-katawahan miwah praciri-praciri malantaran parab Ida Hyang Yesus, Kaulan Palungguh IRatu sane suci." 31Wau dane puput ngastawa, genah danene mapunduh punika raris magejeran. Dane sareng sami kabekin antuk Roh Ida Sang Hyang Widi Wasa, tur ngawitin pada wanen midartayang Orti Rahayun Ida Sang Hyang Widi Wasa. 32Sawatek anake sane pracaya ring Ida Hyang Yesus punika sami pada nunggal manah miwah pepinehnyane. Ipun sareng sami maosang, mungguing sakancan paderbeannyane punika boya dados derbennyane niri-niri, nanging makasami dados due tengah. 33Iparautusan midartayang indik nyeneng Ida Hyang Yesus kadulurin antuk kawisesan sane agung, tur Ida Sang Hyang Widi Wasa nyriokin dane antuk sih pasuecan ngantos maliah-liah. 34Ring pantaran anake sane pracaya ring Ida Hyang Yesus punika tan wenten sane kakirangan. Santukan sane madue tegal wiadin umah, sami pada ngadol paderbeannyane, tur jinah pikolihannyane punika kabakta, 35katurang ring ajeng iparautusan. Jinahe punika raris kadum-dumang ring sawatek anake sane pracaya, manut kaperluannyane suang-suang. 36Kadi asapunika taler Dane Yusup anak suku Lewi uedan Pulo Siprus, sane kapesengin Barnabas antuk parautusane, (sane pitegesipun: Juru panglipur). 37Dane ngadol tegal paderbeannyane, jinahipune kabakta tur katurang ring ajeng parautusane.


c: text/html

text:
1. Segehan 4 ring natar puri kaaturin ring Sang Kala Bucari
- ajengan selem (kaja)
- ajengan putih (kangin)
- ajengan barak (kelod)
- ajengan kuning (kauh)
2. Segehan 5 ring natar pamerajan kaaturin ring Sang Buta Bucari
- ajengan selem (kaja)
- ajengan putih (kangin)
- ajengan barak (kelod)
- ajengan kuning (kauh)
- ajengan brumbun (tengah)
3. Segehan 9 ring pamedal karang kaaturin ring Sang Durga Bucari
- samian ajengan putih
Cara membuat:
Metatakan tamas
Ajengan metatakan tangkih
Ring tengah segeh medaging beras, jinah pis bolong kekalih, miwah base tampel pinaka pemopog (metatakan tangkih)
Bawang, jahe, pedes, uyah areng pinaka ulam segeh magenah ring ajengan sane katatakan tangkih
Canang yasa
Medaging api takep
Tirta+arak berem
Mantra:
Ih (Kala Bucari/Buta Bucari/Durga Bucari), manusa nira angaturaken segehan, iki tadah sajin sira, beras, jinah paketengan pinaka pemopog maka kirangnia aja nyengkalen waduan sira, among maka jiwa pramanan waduan sira.
Wus amangan nginum, lah te sira pamantuka ring karang nguni suang-suang.

robotstxt: allowed

filter: keep


text:
MEDIA INFORMASI MWBW, AKTIVITAS, ARTIKEL, LONTAR, BABAD, PRASASTI, TOKOH SPIRITUIL DLL.
Om namā bhujanggā bħuddayā.
Minggu, 03 Oktober 2010
Lontar Batur Kalawasan Petak (MWBW)
Ikiwisik warah Indhu Batur Kalawasan Petak, ling Rsi Markandhya. Kaceritakna Hyang Widhi hanthyata manggeh ira tan hana mawisma nira, tan paro,tan parupa, hamusa jangga, hakerta sang hyang mahyun, hatamaja ekamadhyam, hanata hindu, hindu matemahan gni arab – arab, gni dadihandus, handus dadi megha, megha dadi watu, makeplug watu iki, hanatanah langit, gun gumi, bun gumi, matemahan tiga adnyana, sapaluire :- Ciwa- Sadha Ciwa- Parama Ciwa
Sang Ciwa: dadi langit, ngentikang sarwa lumentik muang Wedha Riwikrama, muwah Wedha Sanawosongo.
Sadha Ciwa: ring tanah anguyuh angga dadi yeh, dadi pasih, ngentikang sarwa mabayu dadi angin, raksaka wedha upasadha nga.
ParamaCiwa: ring paran nadi tirtha, Tirtha Sanjiwani sakala niskala, raksakawedha catur nuraga muang catur wedha gita, hana bhagawad githa, mayogasang parama ciwa metu yogha satunggal Sanghyang Tunggal, matemu ringDewi Rekata Wati, panak sakeng Rekata Tama, bangsa yuyu, raja samudralekad taluh, sang hyang onang ngempu taluhe ento tur lekad rare patpat.Rarene patpat punika kawastanin hantuk sang hyang onang :Asiki : Pukuh, asal sakeng wadahing taluh.Dadua : Punggung, asal saking kulit taluh.Tetelu : Bawa, asal saking putih taluh.Patpat : Manik, asal saking kuning taluh.
Risampun dangu kewastanin malih :Asiki : TogogDadua : SemarTetelu : NaradhaPatpat : Guru.
Malih mawasta :Asiki : Nabi HadhamDadua : Nabi SisTetelu : Sang Hyang NurchayaPatpat : Sang Hyang NurraccaLelima : Sang Hyang WenangNenem : Sang Hyang TunggalPepitu : Sang Hyang Guru.
SangHyang Wenang dados Surya, guru manik. Sang Hyang Tunggal rasa bun gumimamusa keneh, betal, makmur, nganten ngajak Dewi Rekata Wati, rasajantung, pangarasa, betal mukaram, lekad taluh camani "nga" purus,betal, makadas, yuyu miwah yeh, bungkulan taluh mani, rawuh sakengakudang rah :
Asiki : Angin, halu hamahDadua : Api, hamarah.Tetelu : Yeh, mut mahinah.Patpat : Bumi, supiah.
Iki"nga" Catur Yogha, yan ring bhuwana agung : surya, bintang, bulan, bawahiki "nga" Wedha Catur Anuranuraga, gnahnya ring Badjera Petak, ikihangurip Dyana, Tirtha Mertha Sanjiwani, suara ring nenger, tanpatastra hindhu "nga" tutur hindhu, piteket ring Idha Sang Parama Ciwa,hangewetuang tatua githa, hanata bhagawad githa, hantyata mangen ira,tan hana mawisna nira, hamujangga hakerti Sang Hyang Mahyun Atmadja,eka madhyam metu temajeng ingaranan "Sunya Ning"
Sunya Ning mayoga metu temadjeng "Tri" :Pinih luwih : Bhiseka "Rsi Marakandhya"Ikang made : Bhiseka "Rsi Gangga Sura"Ikang nyoman : Bhiseka "Rsi Manu"
Rsi Gangga Sura: kesah maring hindhu jumeneng ring "Mojokerto" dados Pandit.Rsi Manu: kesah maring hindhu jumeneng ring "Selepadang" taler dados Pandit.
RsiMarakandhya: kesah maring hindhu jumeneng maring "Mujasari" raris keGunung Raung irika Idha Rsi Markandhya ngambil rabi anak sang hyangwenang ingaranan "Ibu Kapilih" sane dadi dewan tanah gadah yoghasatunggal manon, kang nga "Rsi Dharmasunya"
Rsi Dharmasunyamaperiya Dewi Kanari, anak sang hyang naradha. Gadah yoga asiki ingaran"Rsi Guru" Rsi Guru maperiya rayat biseka Dewi Suma anak sajayengkarna, gadah yogha dadua:Pinih Luih : Rsi KelingIkang Madenan : Ipatiga.
Pastipangabaktiannya ring kakyang idha Ida Rsi Dharmasunya, ingaranan PasekPatiga ikang kakyangnya maka dalem pacung maka pancer pabaktiyan ringIda Rsi Dharmasunya.Muah yoghan Ida Rsi Markandhya, gadah yogha sane mijil ring "Ibu Kapilih"Sane duuran : Idha Bagus SuryaSane alitan : Made Oka.Ring Gunung Raung Ida mapitutur ring anak putun ira, iki rengen akna pawarahku ring kita:
1. Nirwana, Nirmanakaya, Nirmadharma.2. Amerasa, Atara, Atma, Ajnana liang "nga"3. Brahmawidya, Bagawan Byasa Biksuka, Budhi "nga"4. Icuara, Ica, Inayana, Jati "nga"
Bataradasarnya manusa "nga" kahalaman, kasusilaan, kabahagiaan, kabeneran/patut, menepakan, (ngelepasang kodrat kehidupan). Yan sang wiku kerasabudhi sunya, sayogya biasa kna dina latri, ning sarira, ambeana triloka palanya, ruwet sida ilang, jati paripurna sapanugraha ika palaningsidha ilang luirnya.Yan salah ucap, salah candak, salah rengen,salah pasuka, salah hangen, salah ungsi, salah sila, ika DASA SILA"nga" . Samangkana hawak harane, taye mandyaken lare sasare sarira, yantambuh ring payuden ne yeh idup jati ngebekin jagat, TIRTHA MERTHASAJIWANI.Humatur Ida Gusti Pacung, hayuun ling nira, nabdabangkadyatmikan muang ngerotong royong sareng duang tali (2000) kwehnya,ngiring kakyang Ida "Ida Rsi Markandhya" .Ida Gusti Pacung Agung,dadi pacek ring Gunung Raung sareng Ipatiga, durung asat babalangan,dadi ta agni arab-arab wetan, uduh anakku samea tonton ikang gniarab-arab jalan cening jani alih Gni Utama Ika. Hayuun sanaknyamakabehan, ling kakyang ida, kesah Ida Rsi Markandhya sakeng gunungraung sareng sisyan ida duang tali (2000) kwehnya muah sanaknya,ngulati gni arab-arab, saksana dateng ring gni iki, tan hana gni, alasrembho juga, irika ida ngerotong royong sareng duang tali (2000). Hanabyana "ABAS AKIH" landuh ikang rat.
Sapanang akna Ida RsiMarkandhya budal ke Gunung Raung, saksana dateng ring gunung raungsareng hanak Ida, I Pacung muang Ipatiga.
Sapanang akna malihhana gni arab-arab ring alas katila wetan, malih Ida turun ring gunungraung, turun ring alas katila, mumbul ikang banyu, yeh sumbul "nga"tukad iki. Irika Ida ngerotong royong ngardi tatamanan sareng duangtali (2000) pinih arep "Ida Gusti Pacung " kalinggihang ring "BadingKayu".
Iriki Ida Rsi Markandhya mujiangga hana "GunungBhujangga" ngeragayang Ida sekar hana "Gunung Sari" nga. Masarirabunga, abunguan, manis madu ragan "Ida Rsi Markandhya" mabiseka "IdaRsi Madura". Raris Ida ngandika : uduh putunku iki rengen aknapawarahku ring kita, panelas brahma widyane sang catur anuraga.SangHyang Widhi juga onang sembah, putunku wijil sakeng Rsi Dharmasunya,buat pangeweruh, Sang Hyang Widhi ane buana agung muang buanasariranta. Maka hawak hurip muang pejah, Iki Sang Hyang Catur Nuraga,ana katon ring buana agung kadi inten ika Hyang Parama sane ngurip awakcucune, doning hana sabda, samarpaya surya jotir, to madan jati, Surya"nga" keneh, Bulan "nga" tirtha, sarin keneh, Bumi: bayu, getih, kala,lawan api, yeh dadua api tetelu tunggal keneh ikang "Panca SaptaPetala" dadua "Naga Bandha", tetelu "Panca Sila", api tetelu yeh daduaiki "nga" Panca Patpat Napas, umad kunci iki "nga" Surya Sekala, SuryaMantri Magri keneh "nga" bulan kamantryam, yeh, banyu, bintangpangirim, angkyan, angin, otak, supyah, bumi, banyu nga. Mangkanaputunku kapustika ring Ida Gusti Pacung, gelis matur ring kakyang Idasinggih Sang Mahayukti, ayuun ring paduka Batara. Gelis Ida nabdabangkadyatmikan muang ngerotong royong sareng 2000 . hana Pura Bading Kayungiring Kakyang Ida Rsi Madura sane malinggih ring "Gunung Sari". IdaGusti Pacung dadi pacek ring "Bading Kayu" kahiring antuk Pasek Kelingmuang Pasek Patiga.
Hana Agama Hindhu Keling, bulak balikpamargin Ida Rsi Markandhya, malih ka Jawi malih turun ka Bali. Bulakbalik turun ka Bali "BALI" nga" jagat iki. Ngardi tatamanan hana GunungSari, hana Bunguan, Pagerwesi, Batur Panti, BESTURI, landuh ikang ratwireh ngagem game kasunyatan, muang Pancasila, muah Wedha Catur, sapataluire:Rih WedhaAntarwa WedhaSama WedhaYayur WedhaIkibabuatan Ida Rsi Markandhya, sakeng Jati Onang Sor, Onang Luhur, saluirDasa Karya Onang hana Sang Maha Rsi tan sipi Utamanya. Manis madu "RsiMadura" nga malinggih ring Gunung Sari, iriki Ida ngarga ring ulunpamelas, hana Tukad Masiwi "nga" ngelukat ikelabang apid, uler agungsane ngalahang Imangku Putus ring Panti, telas rarud banjar ring Panti,terus ke Alas Langsat. Jumenek ikelabang apid, kapralina ring Ida RsiMarkandhya ( Ida Rsi Madura ). Ring Sastra Ujar Jana, Yeh Idup ngebekinJagat, sakeng gitan Ida ngarge manak "nga".
Puniki babuatan IdaRsi Markandhya, "Wedha Catur Anuraga" panugrahan ring Parama Ciwa dukring Hindhu, amutusang se Dasa Karya iki "nga" Wedha Panca Catur TitiWirikrama, sapata luire:Rig WedhaAtarwa WedhaYayur WedhaSama WedhaPurwa Bumi Kemulan.Punikipakaryan Ida Rsi Markandhya, duk turun ring Gunung Sari, ngeragayangIda sekar, manis madu ragan Ida, mabiseka Rsi Madura. Kairing antukPasek Keling muang Pasek Patiga, ring dina: Wrs "Pa" Sungsang, PucakManik "Tang", Ping 13, Sasih ka 7, Rah 3, Teng 2, Icaka 1000, Cicaka1032.Metu pangalian Eka Sungsang Prawani tur Ida Rsi Maduramamuat "Pajenengan Hindu muang Pustaka Raja Candra Rasa". Tekeningbusananing sudaka, Ipasek Keling kalugrahin antuk Ida Rsi Madura "EkaGama Hindu Isma muang Pancasila lan muang katekaning Pejah, Iring IdaRsi Madura mahyang hyang Tukad iki kawastanin "Masiwi"periangan iki"nga" Basturi, Gunung iki "nga" Gunung Bhujangga, wireh Ida Mujiangga"nga". Gunung Sari Asah Danu irika Ida nyimpen Pajenengan: "NARA BADJRACIWA KRANA".
Spanang akna kesah Ida ring Gunung Sari kahiringantuk Ipasek Keling lan Ipatiga kantun ring Gunung Sari. Ida Rsi Madura jumeneng ring Dap-Dap Putih ngardi TAULAN pinggir ring tukade, irikaIda Rsi Madura mahyang hyang "Pangyangan" nga tukad iki.
Spanangakna kesah maring Pangyangan jumeneng maring "KELEDU NGINYAH" kajunjungolih Imangku Katrem, tur kaperihang paguruan ring Buana.Hana DesaGumrih, kesah ring Gumrih asenek ring Batu Mejan, hana anak dukun mayaspuri pecak magenah ring "Gong Purwa" Imacaling tekeng sanaknya:
I ratu Ngurah Tangkeb Langit Arine I Wayan TebaArine I Made Jelaung Arine I Nyoman Sakti PengadanganArine I Ketut PetungArine (istri) Ni Luh Rai Derani.
Kasunglugraha ring Bhagawan Dwi Jendra, duk ring Majapahit, tur ngusak asikring Lalang Linggah, hanesti neluh nerangjana, tur ngerapuh jagat.Irika katangehan antuk Ida Rsi Madura, miragi Ida Imacaling nesti neluhnerangjana, raris Ida Rsi Madura Dyatmika Yeh Idup tur kapulangin,kebus baang Imacaling ring Gunung Rangda, pati keplug terus malaib turterus ka NUSA maring jungut batu, raris ka "DALEM PEED".kari rabine "ILuh Ayu Lebur Jagat", I Ratu Ngurah Tangkeb Langit, Wayan Teba, MadeJelaung, Nyoman Sakti Pengadangan, Ketut Petung, Rai Derani, mamekulring Ida Bhujangga Madura. Ring penataran gunung iki "GUNUNG RANGDA"nga.
Kesah Ida Rsi Madura ring Surya Beratha, jumeneng ring"Batan Getas", Ipasek Keling magenah ring "Puseh Pangulu" tur mamuatsenjata "Keris I Jaga Satru" nga, katunas ring Ipasek Keling ring kereblangit, tur kaambil ring "I Gusti Kresna Kapakisan Jelantik" ne magenahring "Mangwi" , kantun ulesnya sad sading "nga" puseh pangulu HinduKeling.
Ida Rsi Madura jumeneng ring "Batan Getas" kajungjungdening jagat muang praratu, Bala Mantri, tur Ida Rsi Madura ngardikayangan sang "Tri Warna" nga. Angga sinunggal, Asta Rwa, NetraTunggal. Sanghyang Tri Warna nga Raditya muji angga nga Papauman SatryaPunggawa, hana "Dalem Papauman", anyiwining satrya punggawa kabeh,muang Brahmana, Bhujangga, muang Bhuda. Spanang akna papauman satryapunggawa pinih arep: "Bhagawan Dwi Jendra", pamade "Bhujangga AjiManu", ping tiga "Cri Arya Damar".
Ida Rsi Madura rarismangandika, duh Cening Dwi Jendra, muang Aji Manu, muang Cri AryaDamar, Rengen pawarahku: dadi cening ngencak aci-aci Hindhu sane maadan"NGERECE DANA", dadi cening nganggen Gama Indra muang Brahma, GamaKala, Uma Tatwa, Yama Tatwa, Siapa nugraha cening .........???.Gelismatur Sang Dwi Jendra ...... singgih Sang Mahayukti, Sang Hyang Jagat Nathaasung nugraha ring anak batara titiang, pasasangkepan dite hamanganjayeng kana. Wireh wenten Sapta Buana "ngerece dhana" titiang ring Balinapi luire:Sawa Preteka : Da ( ) genahnya.Nyawa Wedana : Pac ( ) genahnyaSupta Pranawa : Ut ( ) genahnyaNyawa Asta : We ( ) genahnyaPitra Yadnya : Ma ( ) genahnyaPranawa : ring A ( ) genahnyaKerti Parwa : ring. Pra ( ) genahnya.
Wirehsampun mamargi karaksa antuk ida dane, ipun sukeh antuk titiangngerobahin malih ratu, banggiyang sampun, wireh sampun mamargi Ratu.Durung asat babalangan keweh yan rasayang. Ensek sapenuh pakayun Ida Rsi Madura, tan kasaden kayun. Spanang akna kesah Ida Rsi Madura ring Batan Getas, jumeneng ring Beratan. Kasungsung antuk "Ida Dalem Sagni"ne malinggih ring Tamblingan. I dalem tamblingan madue putra kalih, Sanepinih luih : Ida Bagus Tos Jaya.Sane alitan (istri) : Dewi Ayu Sapuh Jagat.
IdaDewi Ayu Sapuh Jagat tur kaambil olih Ida Rsi Madura kaanggen rabi, turlama-lamanya Ida Rsi Madura enem warsa (6 tahun) malinggih ring Beratan. Ida Ayu Sapuh Jagat madue putra patpat sapata luire:
Pinih luhur: Ida Bagus Cakra - (ring Jati Luih).Sane alitan: Made Rai PutraSane alitan: Nyoman Raka SudanaSane alitan: Ketut Cenik Mertha.
Okan prami sane mijil ring "Ibu Kapilih" rabine ring Majapahit, sane medal sapata luire:
Paling luhur: Ida Rsi Dharma Sunyasane alitan : Ida Bagus Surya – (Ida madiksa mabiseka: Ida Rsi Wisnawa).sane alitan : Ida Made Oka
"Rsi Dharma Sunya" malinggih ring "Mojosari""Ida Bagus Surya" malinggih ring "Batan Getas""Ida Made Oka" malinggih ring "Kayu Pinge" mangkin mawasta "Kayu Putih"
Okanrabin Ida Rsi Madura sane ring Tamblingan, Ida Bagus Cakra ring JatiLuih, terus ke Gunung Sari Asah Danu. Putran Ida Bagus Cakrane maparab"Rsi Tamu" jumeneng ring "Lukluk". Ida Rsi Madura budal ke "Basturi",tur Ida merelina sisiyan Ida ring "Gunung Bhujangga" ( ring Desa Sepang Kec. Busungbiu Kab. Buleleng ). Kantun putra sane mijil ring Dalem Sagni ne malinggih ring tamlingan: Ida Nyoman Sudana tur Ida jumeneng ring "Blambangan". Made Rai Putra ring "Banyuatis" ( asrep ) ring PusehMukti. Ketut Mertha ring Gegelang terus ke "Pemaron". Ida Made Oka ringKayu Pinge (Desa Kayu Putih) sareng tumin Ida "Ida Dewa Ayu SapuhJagat". Kahiring antuk anak "Idukuh Mayasturi" sane mapesengan "MadeJelaung" muah "I Wayan Tebe" kagenahang ring "Lawangan Agung".Kapanganikayang ngeraksa gumi ring Ida Dewa Ayu Sapuh Jagat. Kon Idamahideran ngeraksa jagat, "HIDERAN" nga jagat iki.Made Putra ringBanyuatis madruwe oka mapesengan "Ida Rsi Kanya" asiki tur sampunpandita, kahaturin ngayunin ke Blambangan antuk Ida Anak AgungBlambangan, ri sampune rauh ring Blambangan kacunduk Ida sareng okanIda Bagus Sudana sane mapesengan: "ICENELE" muang "MADE BERATHA" pecahekesah sakeng "Beratan". Gelis matur Icenele ring Ida Rsi Kanya, uduhkakangku Rsi Kanya tan weruh kakang tekengku, aku hanak Bagus Sudhanakatinggalan meme bapa tur kahula kateler, umi nget Ida Rsi Kanya enseksapenuh ring ati, tumeres toya aksa tonibeng panon, raris mojar: Uduhanakku Cengele ong gila cabar ujar, jalan jani budal ke Bali jele melahajak beli di Bali, metu Icengele "Aku tumut kakangku". Durung ngasatbabalangan puput karyan sang Prabu Blambangan, katuran Rsi Kanya puniyagung artha 65 tali maruntutan Surya Kanta muang tateken Punyan KayuJelawe.Spanang akna rauh Ida Rsi Kanya ring Griya Banyuatissareng Icengele muang Made Beratha, irika Ida Rsi Kanya katatamanngunya unyan derika Ida nancebang tateken Idane, tur mentik rikalakacingak antuk Rsi Kanya raris Ida ngandika ring rain Ida Icengele.Uduh adikku mentik tatekenku, jalan dini ngardi papujaan hadanin"Pujalawe". Spanang akna hana pura "Pura Pujalawe" papujaan Ida RsiKanya.Spanang akna Rsi Kanya, kaceritaan Anak Agung Rijasa ringBanjar "Mabyang Sakti Blambangan", kaambil antuk Ida Bagus Suci ringBanjar, kaambil rabin anak agung blambangan sampun mobotan, punikamedal sakti wak bajra, mabiseka "Bagus Rijasa". Ida nyapuh bangsa, RsiKanya kateler . ditu Icengele susah reh tahu teken anake nawang mantratonden mabersih sube ngeleneng. Raris rarud katengah ka "Manguwi" diManguwi Dukuh magenah.
Hanak Rsi Beratha sane kesah kaBlambangan mapesengan "Putu Wija" taler kesah ka Tabanan jumeneng ring"BERABAN" ditu makarya "Taulan". Spanang akna uug Berabane, hanak PutuWija patpat telas rarud ngalerang, budi ngungsi ring Gunung Sari,gunung sari alas dapetanga. Tur irika ring kiring "Asah Badung"jumeneng.Naler wenten ka Patemon magenah ring "Banjar Uma", muang ring "Tegal Bubunan", hana juga ring "Banjar Belong":
Sane ring Asah Badung Desa Sepang mapesengan : "Putu Rukma".Sane ring Banjar Uma Patemon mapesengan : "Made Wirtha"Sane ring Banjar Tegal Bubunan mapesengan : "Nyoman Kartha"Sane ring Banjar Belong mapesengan : "Ketut Mertha"
Spanangakna kacerita mangkin "Dewa Ayu Sapuh Jagat" eling ring pitutur Ida RsiMadura, I Pasek Patiga ring Gunung Sari magenah, tur kautus I PasekKeling antuk I Dewa Ayu Sapuh Jagat ngalih I Pasek Patiga ka GunungSari.Spanang akna raris I Pasek Keling majalan, saksana dateng ringGunung Sari, kacingak I Pasek Patiga makuweh kadannya, tur raris IPasek Keling matakon : "Ih kita Patiga dadi makuweh sanak kita, kitaajak kita dadua luh muani tunggal sanak, siapa ngamet sanak kita"..........?.Lah warahan tekenku ...!!! Humatur I Pasek Patiga, titiang ngambet nyamantitiange, gelu idep Ipatiga. tur I Pasek Keling berangdi raris budalsah tan papamit, Saksana dateng ring Kayu Putih raris matur ringlinggan Ida Dewa Ayu Sapuh Jagat. Pakulun paduka sang si muhun, singgihratu I Patiga salah wetu, nyaman ipun juange anggene rabi, sampun ipunmadrebe pianak katah, Ratu !Ngandika Ida Dewa Ayu Sapuh Jagat,"Depang", "Siepang", hadanin Sepang "Desa Sepang" iki nga. I Patigahadanin "Basturi", spanang akna Ida Ayu lebur mala.
KaceritaIda Bagus Surya sampun madiksa mabiseka: Ida Rsi Wisnawa, taler Idakesah ring Dalem Pauman, kairing antuk I Pasek Keling muang ILemintang, ne magenah ring Desa Ayunan distrik Manguwi.I Lemintang magenah ring Asah Wani Desa Sepang.I Pasek Keling ring Desa Sepang.IdaRsi Wisnawa magenah ring Asah Badung Desa Sepang, kerana genahe maadanAsah Badung wireh Ida Rsi Wisnawa kesah ring "Desa Badung". Irika Idamapitutur ring Asah Badung.Duh cucunku Keling, kita ngelah anaknenem (6) paling kelih: "Arya Sidemen". Jalan dini wacanin mangdacucunku tan keliru teken "Kayangan".Sane paling kelih : Arya Sidemen, magenah ring: KelungkungNe Madenan : Arya Demung, magenah ring Abyan Nyuh, Kelungkung.Ne Nyomanan : Arya Ongaya, magenah ring Sading, Puseh Pamangku "nga",Pangulun Keling.Ne Ketutan : Arya Lemintang, magenah ring Ayunan, Manguwi, BadungTut De : Arya Gunawati, magenah ring Padawa, Banjar, Buleleng.Made Cenik : Arya Tak, magenah ring Batu Bulan, Gianyar, sareng ngiring IdaRsi Tak.Arya Sidemenmagenah ring Kelungkung, aku ngelah panak abesik mabiseka: "BagusBawa", aur ring Rsi Kertha, Hangencak aci-aci Hindu, maseke ring "IdaPeranda Wawu Rauh", mabah kaca, puhan bangsa, sanak mabah nyumbah dalemmuang ngandeng Pande, mabah bareng ajak pandita, to karana mabah.Mulihmai jani ada piteket mabah teken putunku ! Ingetang pitutur mabah:"Ayua ngencak Agama Hindu, pati purugan purugan, tingkah kadi I Patiga,nyuang nyamanne, kapastu antuk Dewa Ayu Sapuh Jagat wastu apang edeendah, yan tan: "Mageni Jaya" muang "Marga Gumana". Cucu tan onangngamet sanak tunggal Ina lan muang katuminan, tan suru duraka, papaneraka, pegat sentana tur kageringan.Spanang akna kacarita: "BabadPapolosan", base bali, malih ngawite tuah Hindu, sane riin wentenpitutur "Ida Rsi Markandhya" ring sanak Ida sane mabiseka "RsiWisnawa", mangkin Ida midarta ring putun Ida "Mpu Guru", Ling Ira:Ihcucunku "Mpu Guru" rengen akna ling ku, Hapan dudu nyanggra Parama Ciwaring Sang Hyang Widhi, apa kerapanya, rekanya, wireh hana wimbanyapinaka taulan hapan hana sarira kembar, ane raga saular sarira lawaningkang raga kahingga raga halus, masuk wina suku, ri kalaning nyumpene,lingga sarira lumaku, setulas ring raturu, mangkana "Mpu Guru". Emengpawasira ring kalingan ring sasana Agama paweh nira Hyang Widhi nguniapan kapurug dening wisadha, ring ka catur sarira iki jatining Agama"nga", iki nga "Eka Gama" kalangen denta pusat hati, matangiya wakitasalah surup, pakestin ta dudu Dewa sinangguh, Dewane roh yang inakenhyang ye Bhuta, ye kala, ye dengen, ye duwaning Dewa, Ulun hyang ninghyang, kita samuha, kita samuh noro, apan kaya kita pangawak bhuta,kerana kita dadi salah candak, salah sengguh apan kasamaran ringjeroning hatinta, magawe sasar panembahan ta ring ingsum, kerana kitamelaksana hanyembah pagawen hadewek, dadi ta kita tan pagawe Dewa, tanpagawe Pariyangan, tan payang apan ingsum wus tedas moksah, suksmamulih ring bawa sunya, tan panangun iring sun, luput inucap, tanmangen-angen samang kana kepratinta, tan weruh ta ring: "Gama, Igama,Ugama, lan "Gama Hindhu". Tan weruh sira kasandak dening kasasar.Matamyasira den prasaksatpat, gumi ngetinget iku gama tan parupa mawarnatapwana pradana ne royo purusa, ye lanang ye wadhon, kalingannya ikangigama, tapuan kuasa.tan wenang wiyoga pawastu melali hana ring sarira,nahan ta luirnya, memamurka angkara loba drawaka, kunang hana muah,lawa cidra, meha bangga ulik maka pra pratinya lupa "nga" lali yasangkan paran ning dumadi jadma sidra nga, tan pacidra sangsaya ringurip, moha ngulurin kapicitan idep angkara nga, hangaku dewek weruhmudaha punggung ring pangrasa alus. Sayogyanya ri keng igama ngeraksaIgama, Agama, muang Ugama. Lawan manusa bhagawan suci mojatinne SangHyang Jagatnatha magenah sareng Ikeling, rabin Idane mapesengan "CriMaya Gandhi" anak jiin ri wekasan "Batari Yuma" nga. aserama ring tasikanunggang palawa, irika ida cerah, pangerapetan ida ring palawa, mastukapastu jagat natha kapastu. Hasta catur, ciwah pangarasane, maparabBatari Ciwas, Batari Pinastu, yak sarupa, dening ring Sepang Dalemetunggal teken puseh. Wireh derika Ida kalukat ring Ida Rsi Markandhya,metu Kaman Ida Batari Ciwas, maulu lekad Sang Hyang tur angusak asikamangan sarwa lumentik, muang sarwa lumaku malilang ikang jagat "SangHyang Kala" nga. Wit maulu bunter nga hantiga nga, tri purusa, sanga,se, nga. Abesik, basa besik butur nga. Tri Purusa nga kapiyanak dadi"Wong Kara", "Madu Muka" ri kala ika kaaksi ring "Dewi Mahanari" rusakikang jagat Tri Kaya, sedih Ida "Dewi Nari" tur Ida mastu, pastu hyangkala mulih ring pati, hana ta dyakala nga, mulihang kala, raris IdaBatari mangurip buana taru lata daluma muang sarwa lumaku kambil iduh,Tirta Sajiwani, yeh idup asing kasusupin banyune misi mertha mawetu sadrasa, sad nga, 6, inem, sop, mawetu Ana Caraka. A, na, ca, ra, ka. A -hawak nga, Na - ade mawak, Ca – cantik, Ra – diraga, Ka – kakolongan,Da – nagih dedaaran, Ta – magenep, Sa – sane merasa, Wa – gwa golong,La – layah baange sopin, Pa – penpenin, Ja – ne jaen, Ya – ento, Nya –nyaem – nyaem. Rekannya ring lontar pinih wayah dadi wekala, dadiPancasila, iki ya:a-da-pa-ma, na-ta-ga-ja, sa-ca-ba-ya,wa-ra-nga-nya, ka-la, jatinya iki: abesik sasoca, dadua SangPangungasan, tatelu Sang Karna, patpat Sang Majarwa, kelima SangUpadama nga, yan ring sunya "Dasa Muka" , 10, 1000 usah ngebekin jagat,sama bhawa nga ika samuh asalah, sane sujati iki. Panca sila yan ngardiDewa, Sang Hyang Icuara suluh iraga nga.Bang – Brahma, sarin getih pramana nga.Tang – Mahadewa, made dewekeAng – Wisnu, Wis kaprapatang nu kantun iraga idup.Ing – Ciwa, bakti ngaNang – Masoro, cening dasar raganeMang – Ludra, mincer badjra danta.Cing – Sangkara, abesik contohne diragaWang – Sambu, bisa ngesop tirtha mono.Yang – Yama, sane sujati.
Tri Aksara:Ang – ngangangUng – di suungeMang – di mbangeDadi dwi aksara
Ang: ngangang, angkian, aberata, dasarnya ayoga, abayana, asumadi,nyambang, nyadal sane angertaning Tri Kasudha Mala, sane jatiningsujati iki ye: SAPTA PETALA, nga. Iki laksana sang "Bhujangga" muang"Ciwa", lan "Boda". Mapitra Yadnya, mangkana ling "Mpu Dharma Nurcaya"midarta ring "Rsi Markandhya" duk ring sunya tan onang nya "NGRECEDANA". Wireh Ida mungkah hana jagat Bali, yan nora sentanan "RsiMarkandhya" mapahayu jagat Bali, baur ikang jagat Bali.
Spanangakna yan wirasayang sakeng pakaryan Ida Sang Hyang Widhi Wasa, Buinpidan gumine matuuh duang tali tiban "2000 tahun" hana Raja Wisma, tanhana manusa makardi sakeng Ida metu hamusa jaga, papatih Idane "UledMrecika" rasika klabang apid macihna wintang kukus. Malih tahun 1953,Hana cihnanya jadmane mambek ririh, saling langkungin ngalih kabisaan,nirgawe ika.Mangkana ling "Rsi Sunya", ring putun Ida Ikeling, ringpanegara Sepang. Sojar ira aku mulih ke "Basturi" ngiring ajin ira "RsiMarkandhya". Yan aku mulih ke jawi jawine rusak, mojopahite sampunkalah, kakalahang gama Selam (Islam), Ida Dalem majapahite kalahkakalahang antuk putran idane mabiseka "Raden Patah". Memedal di Bali,kita ayua ngencak aci-aci Hindu, spanang akna raris Ida hilang.Ida Rsi Wisnawa, buin pidan gumine matuuh duang tali tiban "2000 tahun",Ida medal malih kasekala, Yusan (umur) "Ida Rsi Wisnawa 23 Pajenengan",lan "Ida Rsi Markandhya 30 Pajenengan" Ida di Bali.
Spanangakna kacaritaan "Ikeling" sampun madiksa ring Desa Sepang dadi pamangkuring Pura Sepang, wireh Jagat Natha malukat iriki, dening palinggihetunggal ring puseh, doning ring Gunung tan wenang ngaben mageseng,wenangnya mapendem. Sira Ikeling maganti pesengan mabiseka "Mpu Batur",irika Ida mawarah warah dadi guru mapidharta ring para sisyan Ida :Uduh hanakku samua rengen pawarahku ring sira, guguaning Tatwa Dharmasuksma nirmala buat pangeweruh Sang Hyang Widhi, hana buana agung muangbuana sariranta maka hanak hurip muang pejah rikalanta mulih ing bhuanasunya, wus kaiket daging jagat, tastas akna Naga Banda ru muhun,mangkana denta mamendem hagia satyanya kalawan batara, apan Sang Hyangwidhi hangkeb ring jagat, Ida ngurip sarwa tumitah, hapan Sang Hyanghurip ngasatiling ganing manah, yan tan kapanggih ikang druwe ya warathasarira buru Sang Hyang Pramana hapan sakti ning Sang Pramana kangpinaka druwe matangia mangke idep hagawe atma, wyakti kapanggih SangHyang Pramana ta denira. Ika kaweruh akna denira yan sira mahyun lawaslawan atma nira wisesa. Nadi ika sumadi, hika wisening idep, wisesanatma, yan sira mahyun weruhe, asucita rumuhun wus puput ta, asuci,lukar sahena ikang "Yoga Sumadhi". Samadhi sumadhi amati sarira hayuamanganta haja hangen idep kerasa haja mangitung raja druwe, hayuahamolih hanak rabi, hang idep mati juga kita, pegeng ikang bayu, hayuahangel, wetu akna ring usehan, hayua maderes masukang bayunta ringusehan, yan sira ngupak bakti ring Dewa "Tri Sandhya" nga. Iki wenanganggen panusdus agung, mangkana ling Mpu Guru. Midarta ring sisyan ida:Ih ......... anakku samua ayua ngencak Agama Hindhu wireh gumine rusak, Jawa,Bali, di Jawa kakalahang gama selam, di Bali kakalahang gama Bhuta, akungelah panak patpat (4) di Jawi sapaluire:Mpu Maramanu dadi Raja di Madura.Mpu Gandring dadi pemimpin ring Jenggala.Mpu Lumbang dadi pemimpin ring KediriMpu Kuturan dadi pemimpin ring Majapahit.
Nah cening ajak makejang de ngelenin "Agama Budha" katamaan Hindhu",Ida Sang Hyang Budha rikala Ida mawarah-warah ring sisyan Ida sanenelebang Agama Budha. Ih ........cening pelajahin juwa hawake magama Budhayening gamane medasar Tirtha. Buin nyen je anake tuara nawang agama,same tekening buron jajelege dogen marupa jatma idepne sujati buron.Nyen je manetepang pahileh Agama Budha, sujati tusing ada Dewa Bhatara,Sang Hyang Widhi sekala, Buta Buti, Gandharwo, mamedi, leak, pamedhi,muang sakancane. Ento makarana tutur Bhudane gulik, masih tuah anakepradnyan cening hana pageh marasidayang ngelawatang raga mangalihsujatin idep suci, ya subha budha, yan malajah Agama Budha habot dangancening, kewala baberatane apang pageh, tusing je mamilih bangsa,wiyastun bangse pengangon, lamun be tetep ye Budha laksanane tuahpatpat cening: Suka, Lila, Legha, Leghawa.
Pa " " Hana eka gama lingga Dewa
1. Padma, Surya, bin abesik keneh nurchaya.
2. Kamulan, bintang pangirim, Tirtha Mertha Sajiwani, guru tunggal ring watek.
3. Bulan Taksu, pangubung bayu.
4. Taksu, Ngurah, Togog, bawa sabdha, hana "Catur Waktra" nga.
Yan ring sarira:• Sabdha• Bayu• Idep• Rasa.
Yansarnya patpat linggannya, lelima Hyang Tunggal, Sang Hyang Guru. Yanring manusa: Sang Lambe, Sang Soca, Sang Pangungasan, lan Sang Karna.Muah ri tekaning pejah, laksananya: "MRECHE DANA" pamuputnya ring Sanggah. Iki maka jatinya:1. Sawa Yajna2. Pitra Yajna3. Atma Pralaya4. Tirtha Yajna5. Dewa Yajna6. Manusa Yajna.
Terusberu madya: "Atma Pralaya". Widhi widanane: Saji Duang Soroh, Nasiangkeb bubuh pirata, " " catur warna, penek adulang, mapangawak tirtha,Laksananya: Nyawa Yajna. Pinih arep Bagawasa, " " nga.Tri Purusa " "Tri Purusa.Tatelu ngudarsana ' ' ', Tri Sakti,' ' ' tangkeb buana,''Dasa Sila nga . ikang panca pandita melaksana catur nuraga muang wedhacatur wedha, melaksana' ' ikang ' 'maulah tingkahnya hareping TirthaRumuhun.Mulangin tirtha ping 7 raris ke ungkur sang mamuja, terus nyambang semadhi muah pangawit mungkah ' ' Katapras.Canang daksina ka Setra saksiang ring Cangga Menala, raris tumbegtanahe ping telu (3) wadahin don dap dap telung (3) bidang, genahangring rantasan, bapa meme, kaki nini, yan lanang Mrecedana, yan istriMrecedani. Sang pinuji wus mangkana bakta mantuk pulang maring tirtha,wus pinuji gineseng sinarengan 'nga'. Kwangene simpen ring duegan pita,ingaput dening wastra putih, saha widhi widanane saji asoroh, riwuspinalih malih inanyut maring luah. Titipang kahindu regede ring BhatariGangga pangesengane hastangi:Kayu halpanggil – ' 'Kayu menyan _ ' ' manengenKayu majegau _ ' 'Kayu cenana _ ' 'Keluping _ ' 'Puniki panganggen Ciwa, Bhoda, muang Parama Ciwa. Harya muang Keling 'MRECHA DANA' nga. Sapisan terus manyekah ........................ Telah.Malihri tutug tigang rah dina mapunia pudana, 12 dina, 35 dina, 37 dina padaonang. Yan liwat saking irika ngawilang dina tulus dadi tirtanemalalemas, Dewa Yajnya 'nga', risampun puput hatatiwan munggahpiratanya ring kemulan tiga. Onang tebus akna pamudanya suci abesik,guling babangkit, mapangentas aji sapa satus. Wus mangkana raris gesengring natar ika hanyut akna, ring luah, areng ika dulurane hajumanabesik, yan tan gelaran iki tan sah ginuru den Sang Hyang Yama Dipati,kagele-gele kasakitan. Rauh ka prasperti sentananya kaki nini putubuyutnya nyalah angkuh ri bedanya tiwas nyalah laku. Hayua tan pariatnaling aksara iki yan tan laksanaang iki baur ikang rat .
Ikijatinya "MRECHA DANA" nga , yan kita melaksana Mrecha Dana upakaranya :"PUSPA LINGGA". Asiki pirang yutha sawiji, puput hantuk Upakara Syasoroh ( 9 soroh ). Mangkana ling RSI WISNAWA.......................telah ...............Nyancucuku mas cangkem 'nga' genahing sabda, cucuku manik nga put antukidep ring Karna manjing wetunne. Cucuku perak 'nga' dasar ring papusuhgnahing rasa ring bun bulan manjing metunne. Aku wisastra " " gagelaranDharma pitutur apan aku Sang Hyang Dharma, Aku wiku sakti, Aku guruningwiku ring rat kabeh, Aku paran, Aku sangkaning hana : "SAWA SAGOTA" yantingkahing aturu muang hatangi urip lawan pati ring sarira dewek ringapa cai wetan. Langite tan pajalada, natan pawindu ne munggah ring awakcai ne, selantum teke cai ne madan langit ditu nongos urip cai ne, dibulane tan pateja . ditu nongos ya dadi bayu, ya nadi manah, ya nadilobha, nadi legha, dadi dharma dadi patut, dadi salah, dadi Dewa ringsunya untek cai ne nongos.To makada dadi inget suryane tanpadipta to budin cai ne dadi api, kamulan atin cai ne ya dadipangarasa, dadi manusa, dadi suara, manah dadi mawas, manunggalanditengah unteke sangkan cai dadi pules, mulih keselan untek caine yancai mabudhi mati. Yan cai mabudhi mati ditu tunggalang Sang Hyang Urip,dadi cai inget ngendusin Sang Hyang Pramana tong ada luas. Sangkan caingipi budinne tuah ngoda tuara jenek budin caine.Yan rupan Atma ne kadi: " Surya Wau Metu " nga , hadannya ne "Idipta" nga.Hajaweru utama dahat ila-ila temen. Ilang nilemah dadi bayu, ilang ibayudadi teja, ilang iteja dadi bayu, bayu brahma lokha dadi.Put......................puput...............................puput..............................puput.
OM CANTIH CANTIH CANTIH OM.
Asah Badung, Desa Sepang Kelod. Riwus sinurat cakepan punikiRing dina "Ang", Wage, Wuku Gumbreg,Rah Siki, Tenggek Windu Icaka Siang Olas.( C 1901 ). Tanggal Welanda 23 Oktober 1979.


text:
Seosan ring punika, Sang Kawi sane sampun wibuhing Basa Basitha, tan mari ngunggahang Basitha Paribasa puniki, sakadi Uperenga miwah Pralambang, sane makardi lengut kakawian punika. Minab semeton sami kari eling napi-napi manten sane ngranjing Basitha Paribasa punika. Kenten taler minab karing eling contone soang-soang.
Sane ngranjing Basitha Paribasa minakadi :
- Sesonggan.
- Sesenggakan.
- Wewangsalan.
- Sloka.
- Bebladbadan.
- Pepindan utawi Sesawangan.
- Cecimpedan.
- Cecangkriman.
- Sesimbing.
- Cecangkitan.
- Raos Ngempelin.
- Sipta utawi Sasemon.
- Peparikan.
- Gegendingan.
- Sesapan.
- Tetingkesan.
- Sesawen.
Punika sane ngranjing Basitha Paribasa. Antuk 'penjelasane' soang-soang jagi icen tiang ring postingan sane lintang. Inggih punika dumun saking titiang. Anggen ngeling-ngelingan malih memori daweg kari alit melajah Bahasa Bali. Suksma! (*bb/bsp)
Kaketus saking :
* Buku Basitha Paribasa Bali
* Buku Kumuda Sari II


text:
"Om Swastiastu"
Pinih riin mantuka ring para sujana sami, punika taler para mahadiaksa lan para pamiarsa sane dahat suksemayang titiang.
Ida dane sareng sami, ring galahe puniki titiang nyadia ngaturang pidarta bahasa bali sane mamurda "Rasa Bela Marep Wangsa Lan Negara". Ring galahe sane becik puniki titiang rumasa garjita ring manah riantukan prasida kacunduk saha saduajeng ring ida dane sareng sami ritatkala nyanggra kawentenan pakibeh jagate kadi mangkin, mustikanipun ring para yowana sareng sami. Mungguing atur uning titiang punika nenten sios wantah mapiranti nudut kayun iraga sami ritatkala nyikiang pikayun wirang ring sapari indik urip maduluran antuk swadarmaning soang-soang.
Inggih ida dane sareng sami sane wangiang titiang, yan iraga malaksana, yadiastun amunapi ja alite jaga mapikenoh, yan saihang ring iraga mapikayun, seakeh-akeh ne yan nenten wenten tatujone sinah nirguna punika. Galahe puniki utama pisan yan manahang titiang ring marep yowana sami. Napi mawinan asapunika? Seantukan panegaran iragane sane kadasarin antuk Pancasila lan UUD 1945. Jaga paripurna sami sangkaning para yowanane pamekas.
Ida dane sinamian, 73 warsa sane sampun lintang, para yowanane ring Indonesia, sampun ngucapang sumpah jaga ngukuhang keraketan iraga wangsa Indonesia, sane kaiket antuk Bhineka Tunggal Ika, mangda nenten keraketan punika sekadi kemaon, yan dados antuk titiang ngiring silih asihe makrama utamayang, tur gilik seguluk, paras paros sarpanaya ring pasemetonan.
Para semeton ida dane sareng sami, wewengkon jagat Indonesia puniki sane kawangun olih makudang-kudang pulau saking Sabang ngantos Merauke yan jagi nyungkemin indik keekan mangda prasida masikian rikala ngemban kemahardikaan, wantah pekaryan sane kalintang meweh pisan nanging yan sampun iraga pangaptine sareng sami masikian, yadiastun ngemasin padem, punika wantah yadnya sane pinih utama. Ida dane sareng sami indayang elingang ring kakawin Beratha Yudha wenten kaucap asapuniki, "Sang Sura Mrihayadnya Ring Semara, Mahyunikang Parangmuka". Punika masuksme yan iraga padem ring payudan ritatkala melanin negara, wantah yadnya sane pinih utama. Nanging yan jaya ring payudan, iraga prasida nguasayang jagat, medfasar antuk Dharma utama punika taler yan iraga sakita karep, ngemargiang pikayun tan bina sekadi kaca belah benyah tan pawenangan.
Selantur ipun daweg 17 Agustus 1945 para sujana ring Indonesia sane kapucukin antuk Ir. Soekarno lan Moh. Hatta prasida ngawerdiang kamahardikaan wangsa Indonesia, makacihna lan titi bukti iraga sampun prasida ngawangun jagat Indonesiane mangda mrasidayang ngamolihang Negara Kertagama. Ngiring dagingin negaran iragane sareng sami, antuk satya mabela pati ngeresepang pitutur-pitutur teleb ring widia guna riantukan widia guna punika marupa sastra mautama. Mapan sastra kebaos "Suluh Ikang Praba", prasida nyuluhin tur nuntun ngulati margi rahayu, yan urip tan medasar sastra, sinah tan sida nibenin becik lan kaon. iwang punika capuh, awor sakadi amerta kalawan wisya. Ring niti sastra wenten kaucap :
"Hemani Sang Mamukti Dumadi Tika Tan Hana Guna, Yowana, Rupawan, Kula Wisala, Tika Padahana. Den Ika Tan Pa Sastra, Tan Ateja Wedana Makucem. Luwir Sekar Ing Sami Abang Murub, Tan Hana Wangin Ika."
Punika mawinan, sakantun anom patut teleb melajahang raga majalaran antuk melajahin tali pangiket sane mawasta agama, sinah jagat nusantara puniki prasida ngamolihang kawijayan.
Ida dane para semeton sami, nilai kaekan punika nenten ja tedun saking langite, nanging patut iraga yowana ne ring Indonesia ngayunin maduluran antuk parilaksana sane becik mangda negaran iragane tetep ajeg tur dirgayusa.
Ida dane sinamian, pinih ajeng ring para yowanane sami, ngiring, kukuhang laksanayang tetamian leluhur puniki, anggen ngawangun negara iragane! Riantukan wantah para yowanane sane pinih waspada ring kawentenanne punika, tur maning ten dados lipia, yan lipia sinah jagi ngawinang rusak negaran iragane. Inggih para yowana sareng sami elingang kayune mangkin mangda sampunang iraga malih keni panca baya sekadi duk warsa 1965. Awinan sajeroning sejarah sampun mabukti, nika pinaka bukti sane pinih utama anggen gegambelan, ritatkala ngemban jagat Indonesia mangda kawentenanne punika nenten ngawinang kedurmalan malih.
Inggih wantah asapunika katur antuk titiang, manawi wenten kirang antuk titiang, tan lali titiang nglungsur gung rena pangampura. Sadurung titiang mapamit lugrayane titiang ngaturang paramashanti.(*bb/pdb)
"Om Shantih, Shantih, Shantih Om"
Jumat, Juli 03, 2009
Pidato Bali : Bela Negara
3 komentar:
-
-
Bli Dadi tiang nge re-quest Pidarta bela negara tapi nelenan ken ne tiang maan Tugas Ngae pidarta 4 lembar Tolong nah Bli nah baang siu :-k
tiang be pengeng ne :-r
jeg keweh san :@
Tolong nah Bli
kirim ke email titian Diaxiz7@yahoo.com
Suksma bli
Tiang saking Giayar
- Agustus 26, 2010 7:45 PM
-
-
bliii... tiang ngidih bantuan niki..:$
tolong buatin saya pidato bahasa bali nggeh,, temanya boleh pendidikan, narkoba, senibudaya, miwah sane lianan...
saya minta tolong, soalnya tiang ten bise bahasa bali alus niki..
suksma aturan titiang nggeh..:D
niki email tiang : madewidiastiti@ymail.com:)
- Desember 29, 2010 6:39 PM
- bliyanbelog mengatakan...
-
@anonim : coba cingak driki.. wenten conto akeh teman ne..
- Februari 28, 2011 9:40 AM
:f :D B-) :x :$ ;;) x( :? :@ :~ :| :)) :(( :( :s :o :) :L :E :H :Q :-r :-$ :-c :-y :-j :-O I-) 8-| 8-} =(( :-n :-e :-k
Poskan Komentar
Semeton sane jagi komentar, ngicenin kritik, saran, request, utawi sekadar kenalan driki manten ring kotak komentar niki. Sampunang lali dagingin wastan sameton ne ring kotak Beri komentar sebagai. Suksma!!


text: 1Parasemeton, saking pantaran parasemeton sampunang akeh sane mamanah dados guru; santukan iraga sampun sami pada uning, mungguing guru punika pacang katepasin antuk tetepasan sane abotan ring anake sane lianan. 2Santukan iraga sareng sami puniki sering ngardi iwang. Sapasira sane tan iwang sajeroning bebaosan, ipun sampun kawastanin sampurna, tur ipun mrasidayang ngereh sikianipune. 3Bungut kudane kapasangin padangal, mangda ipun nyak tinut ring iraga, tur iraga mrasidayang mrentah ipun manut ring saparimanah iragane. 4Maliha indayangja cingakin kapale punika! Yadian kapale punika kalintang ageng, tur kampehang angin sane baret, nanging ipun prasida kareh antuk kemudi sane alit pisan manut saparimanah ijuru mudi. 5Kadi asapunika taler lidahe punika, yadiastu lidahe punika kalintang alit nanging mrasidayang nyumbungang paindikan-paindikan sane ageng-ageng. Indayang mangkin malih pakayunin genine punika. Yadian ipun katon kalintang alit, nanging ipun mrasidayang muunang alase sane jimbar. 6Lidahe punika tan bina sakadi geni, ipun satmaka sakadi jagat sane bek madaging kiwangan. Ipun nglikub sikian iragane, tur nglikub sikian iragane antuk kacorahan. Ipun ngeseng sakuub urip iragane antuk geni, sane rauhipun saking nraka. 7Sawatek sato alase, sarwa paksi miwah sato sane ngrayang miwah satone ring segarane sami prasida kaebohang antuk imanusa, 8nanging durung naenin wenten jadma sane nyidayang ngebohang layahnyane. Lidahe punika sujatinne kalintang galak tur tan sida kaprentah. Ipun bek madaging wisia sane ngamademang. 9Iraga ngluihang Ida Sang Aji, Panembahan iragane antuk lidah, nanging antuk lidahe punika taler iraga nemah sane kakardi manut gambar Ida Sang Hyang Widi Wasa. 10Saking cangkeme sane asiki punika wetu temah miwah puji suksma. Paindikan-paindikan sane sakadi asapunika ring pantaran parasemeton tan pisan-pisan patut. 11Punapike wenten klebutan toya sane asiki pacang ngwetuang toya sane manis miwah toya sane pait? 12Parasemeton, punapi wenten punyan aa mabuah saitun, wiadin punyan anggur ngamedalang woh aa? Kadi asapunika taler klebutan toyane sane pakeh, tanja ngamedalang toya nyem. 13Punapi wenten ring pantaran semetone sane wicaksana miwah midep? Ipun patut muktiang indike punika antuk laksananipune sane becik, malantaran solahnyane sane kasinahang antuk alap asor miwah kawicaksanan. 14Yening semeton madue pakayunan iri ati, tur wantah ngulahang sikian kewanten, sampunangja semeton nyumbungang raga, tur sampunang mogbog arepa ring kasujatian! 15Kawicaksanan sane kadi asapunika boyaja kawicaksanan sane saking suarga, nanging saking jagate puniki, medal saking angkaran manusane, inggih punika saking setan. 16Santukan ring dijaja wenten iri ati miwah indik ngulahang dewek kewanten, irika jaga wenten ieg miwah sakancaning kadursilan. 17Nanging yening kawicaksanan sane saking luur, punika kapingarep pisan nirmala, salanturipun seneng ngardi dame, ajer, ngidep munyi, bek madaging sih kapiolasan miwah matingkah solah sane becik, tan maroang-roangan, tur tan mapi-mapi. 18Paindikan-paindikan sane becik dados pikolih saking tetanduran sane kasambeh antuk anake sane ngardi tentrem raharja sajeroning sutrepti rahayu.


text:
Lontar Indhu Batur Kelawasan Petak
Ling Rsi Markandhya
Maka purwakaning atur titiang majeng ring para semeton Maha Warga Bhujangga Waisnawa sane wenten ring sajebag jagat puniki, lugrayang titiang ngaturang indik pemargin Ida Leluhur utawi maka druwen Ida Leluhur minekadi salah sinunggil “Dharma Yoga Semadhi” sane sampun patut keuningin ring para semeton sami utawi warih Sang Bhujangga, sekadi sane manut panggihin titiang ring lontar. Santukan sangkaning pasuwecan Ida Sanghyang Parama Kawi, prasida titiang nyaritayang mungguhing daging tatwa carita “ngeninin pemargan Ida Rsi Markandhya” sane kacihnayang ring sajeroning “Lontar Indhu Batur Kelawasan Petak”, sane kakeniang duk rahina sane sampun dumun olih: “Ida Rsi Sutji” Ida sane malinggih ring Griya Batur Suci Desa Gumbrih.
Maka pamuntat atur manawi ring sajeroning titiang nguningayang indik daging pemargan Ida Leluhur, tur manawita tuna luwih antuk titiang ngaturang, lugrayang titiang nunas agung sinampura duwaning titiang wantah nyuratang manut ring daging lontar. Lontar puniki sane keanggen maka dasar ritatkala semeton sane wenten ring “Desa Sepang” ngemargiang indik upacara upakara sekadi “Pitra Yadnya”.
Inggih wantah sapunika perasida antuk titiang ngaturang ring para semeton sami, dumogi wenten kesuksemaan utawi gunan nyane. naler nenten ima titiang ngaturang suksma.
Iki wisik warah Indhu Batur Kalawasan Petak, ling Rsi Markandhya. Kacerita kna Hyang Widhi hanthyata manggeh ira tan hana mawisma nira, tan paro, tan parupa, hamusa jangga, hakerta sang hyang mahyun, hatamaja eka madhyam, hanata hindu, hindu matemahan gni arab – arab, gni dadi handus, handus dadi megha, megha dadi watu, makeplug watu iki, hana tanah langit, gun gumi, bun gumi, matemahan tiga adnyana, sapaluire : Ciwa, Sadha Ciwa lan Parama Ciwa.
- Sang Ciwa: dadi langit, ngentikang sarwa lumentik muang Wedha Riwikrama, muwah Wedha Sanawosongo.
- Sadha Ciwa: ring tanah anguyuh angga dadi yeh, dadi pasih, ngentikang sarwa mabayu dadi angin, raksaka wedha upasadha nga.
- Parama Ciwa: ring paran nadi tirtha, Tirtha Sanjiwani sakala niskala, raksaka wedha catur nuraga muang catur wedha gita, hana bhagawad githa, mayoga sang parama ciwa metu yogha satunggal Sanghyang Tunggal, matemu ring Dewi Rekata Wati, panak sakeng Rekata Tama, bangsa yuyu, raja samudra lekad taluh, sang hyang onang ngempu taluhe ento tur lekad rare patpat.
Rarene patpat punika kawastanin hantuk sang hyang onang :
- Pukuh, asal sakeng wadahing taluh.
- Punggung, asal saking kulit taluh.
- Bawa, asal saking putih taluh.
- Manik, asal saking kuning taluh.
Risampun dangu kewastanin malih :
- Togog
- Semar / Tualen
- Naradha
- Guru.
Malih mawasta :
- Asiki : Nabi Hadham
- Dadua : Nabi Sis
- Tetelu : Sang Hyang Nurchaya
- Patpat : Sang Hyang Nurracca
- Lelima : Sang Hyang Wenang
- Nenem : Sang Hyang Tunggal
- Pepitu : Sang Hyang Guru.
Sang Hyang Wenang dados Surya, guru manik.
Sang Hyang Tunggal rasa bun gumi mamusa keneh, betal, makmur, nganten ngajak Dewi Rekata Wati, rasa jantung, pangarasa, betal mukaram, lekad taluh camani “nga” purus, betal, makadas, yuyu miwah yeh, bungkulan taluh mani, rawuh sakeng akudang rah :
- Asiki : Angin, halu hamah
- Dadua : Api, hamarah.
- Tetelu : Yeh, mut mahinah.
- Patpat : Bumi, supiah.
Iki “nga” Catur Yogha, yan ring bhuwana agung : surya, bintang, bulan, bawa hiki “nga” Wedha Catur Anuranuraga, gnahnya ring Badjera Petak, iki hangurip Dyana, Tirtha Mertha Sanjiwani, suara ring nenger, tan patastra hindhu “nga” tutur hindhu, piteket ring Idha Sang Parama Ciwa, hangewetuang tatua githa, hanata bhagawad githa, hantyata mangen ira, tan hana mawisna nira, hamujangga hakerti Sang Hyang Mahyun Atmadja, eka madhyam metu temajeng ingaranan “Sunya Ning”
Sunya Ning mayoga metu temadjeng “Tri” :
- Pinih luwih : Bhiseka “Rsi Marakandhya”
- Ikang made : Bhiseka “Rsi Gangga Sura”
- Ikang nyoman : Bhiseka “Rsi Manu”
Rsi Gangga Sura: kesah maring hindhu jumeneng ring “Mojokerto” dados Pandit.
Rsi Manu: kesah maring hindhu jumeneng ring “Selepadang” taler dados Pandit.
Rsi Marakandhya: kesah maring hindhu jumeneng maring “Mujasari” raris ke Gunung Raung irika Idha Rsi Markandhya ngambil rabi anak sang hyang wenang ingaranan “Ibu Kapilih” sane dadi dewan tanah gadah yogha satunggal manon, kang nga “Rsi Dharmasunya”
Rsi Dharmasunya maperiya Dewi Kanari, anak sang hyang naradha.
Gadah yoga asiki ingaran “Rsi Guru” Rsi Guru maperiya rayat biseka Dewi Suma anak sajayeng karna, gadah yogha dadua:
- Pinih Luih : Rsi Keling
- Ikang Madenan : Ipatiga.
Pasti pangabaktiannya ring kakyang idha Ida Rsi Dharmasunya, ingaranan Pasek Patiga ikang kakyangnya maka dalem pacung maka pancer pabaktiyan ring Ida Rsi Dharmasunya.
Muah yoghan Ida Rsi Markandhya, gadah yogha sane mijil ring “Ibu Kapilih”
- Sane duuran : Idha Bagus Surya
- Sane alitan : Made Oka.
Ring Gunung Raung Ida mapitutur ring anak putun ira, iki rengen akna pawarahku ring kita:
- Nirwana, Nirmanakaya, Nirmadharma.
- Amerasa, Atara, Atma, Ajnana liang “nga”
- Brahmawidya, Bagawan Byasa Biksuka, Budhi “nga”
- Icuara, Ica, Inayana, Jati “nga”
Batara dasarnya manusa “nga” kahalaman, kasusilaan, kabahagiaan, kabeneran/ patut, menepakan, (ngelepasang kodrat kehidupan). Yan sang wiku kerasa budhi sunya, sayogya biasa kna dina latri, ning sarira, ambeana tri loka palanya, ruwet sida ilang, jati paripurna sapanugraha ika palaning sidha ilang luirnya.
Yan salah ucap, salah candak, salah rengen, salah pasuka, salah hangen, salah ungsi, salah sila, ika DASA SILA “nga” . Samangkana hawak harane, taye mandyaken lare sasare sarira, yan tambuh ring payuden ne yeh idup jati ngebekin jagat, TIRTHA MERTHA SAJIWANI.
Humatur Ida Gusti Pacung, hayuun ling nira, nabdabang kadyatmikan muang ngerotong royong sareng duang tali (2000) kwehnya, ngiring kakyang Ida “Ida Rsi Markandhya” .
Ida Gusti Pacung Agung, dadi pacek ring Gunung Raung sareng Ipatiga, durung asat babalangan, dadi ta agni arab-arab wetan, uduh anakku samea tonton ikang gni arab-arab jalan cening jani alih Gni Utama Ika. Hayuun sanaknya makabehan, ling kakyang ida, kesah Ida Rsi Markandhya sakeng gunung raung sareng sisyan ida duang tali (2000) kwehnya muah sanaknya, ngulati gni arab-arab, saksana dateng ring gni iki, tan hana gni, alas rembho juga, irika ida ngerotong royong sareng duang tali (2000). Hana byana “ABAS AKIH” landuh ikang rat.
Sapanang akna Ida Rsi Markandhya budal ke Gunung Raung, saksana dateng ring gunung raung sareng hanak Ida, I Pacung muang Ipatiga.
Sapanang akna malih hana gni arab-arab ring alas katila wetan, malih Ida turun ring gunung raung, turun ring alas katila, mumbul ikang banyu, yeh sumbul “nga” tukad iki.
Irika Ida ngerotong royong ngardi tatamanan sareng duang tali (2000) pinih arep “Ida Gusti Pacung “ kalinggihang ring “Bading Kayu”.
Iriki Ida Rsi Markandhya mujiangga hana “Gunung Bhujangga” ngeragayang Ida sekar hana “Gunung Sari” nga. Masarira bunga, abunguan, manis madu ragan “Ida Rsi Markandhya” mabiseka “Ida Rsi Madura”.
Raris Ida ngandika : uduh putunku iki rengen akna pawarahku ring kita, panelas brahma widyane sang catur anuraga.
Sang Hyang Widhi juga onang sembah, putunku wijil sakeng Rsi Dharmasunya, buat pangeweruh, Sang Hyang Widhi ane buana agung muang buana sariranta. Maka hawak hurip muang pejah, Iki Sang Hyang Catur Nuraga, ana katon ring buana agung kadi inten ika Hyang Parama sane ngurip awak cucune, doning hana sabda, samarpaya surya jotir, to madan jati, Surya “nga” keneh, Bulan “nga” tirtha, sarin keneh, Bumi: bayu, getih, kala, lawan api, yeh dadua api tetelu tunggal keneh ikang “Panca Sapta Petala” dadua “Naga Bandha”, tetelu “Panca Sila”, api tetelu yeh dadua iki “nga” Panca Patpat Napas, umad kunci iki “nga” Surya Sekala, Surya Mantri Magri keneh “nga” bulan kamantryam, yeh, banyu, bintang pangirim, angkyan, angin, otak, supyah, bumi, banyu nga.
Mangkana putunku kapustika ring Ida Gusti Pacung, gelis matur ring kakyang Ida singgih Sang Mahayukti, ayuun ring paduka Batara. Gelis Ida nabdabang kadyatmikan muang ngerotong royong sareng 2000 . hana Pura Bading Kayu ngiring Kakyang Ida Rsi Madura sane malinggih ring “Gunung Sari”. Ida Gusti Pacung dadi pacek ring “Bading Kayu” kahiring antuk Pasek Keling muang Pasek Patiga.
Hana Agama Hindhu Keling, bulak balik pamargin Ida Rsi Markandhya, malih ka Jawi malih turun ka Bali. Bulak balik turun ka Bali “BALI” nga” jagat iki. Ngardi tatamanan hana Gunung Sari, hana Bunguan, Pagerwesi, Batur Panti, BESTURI, landuh ikang rat wireh ngagem game kasunyatan, muang Pancasila, muah Wedha Catur, sapata luire:
- Rih Wedha
- Antarwa Wedha
- Sama Wedha
- Yayur Wedha
Iki babuatan Ida Rsi Markandhya, sakeng Jati Onang Sor, Onang Luhur, saluir Dasa Karya Onang hana Sang Maha Rsi tan sipi Utamanya. Manis madu “Rsi Madura” nga malinggih ring Gunung Sari, iriki Ida ngarga ring ulun pamelas, hana Tukad Masiwi “nga” ngelukat ikelabang apid, uler agung sane ngalahang Imangku Putus ring Panti, telas rarud banjar ring Panti, terus ke Alas Langsat. Jumenek ikelabang apid, kapralina ring Ida Rsi Markandhya ( Ida Rsi Madura ). Ring Sastra Ujar Jana, Yeh Idup ngebekin Jagat, sakeng gitan Ida ngarge manak “nga”.
Puniki babuatan Ida Rsi Markandhya, “Wedha Catur Anuraga” panugrahan ring Parama Ciwa duk ring Hindhu, amutusang se Dasa Karya iki “nga” Wedha Panca Catur Titi Wirikrama, sapata luire:
- Rig Wedha
- Atarwa Wedha
- Yayur Wedha
- Sama Wedha
- Purwa Bumi Kemulan.
Puniki pakaryan Ida Rsi Markandhya, duk turun ring Gunung Sari, ngeragayang Ida sekar, manis madu ragan Ida, mabiseka Rsi Madura. Kairing antuk Pasek Keling muang Pasek Patiga, ring dina: Wrs “Pa” Sungsang, Pucak Manik “Tang”, Ping 13, Sasih ka 7, Rah 3, Teng 2, Icaka 1000, Cicaka 1032.
Metu pangalian Eka Sungsang Prawani tur Ida Rsi Madura mamuat “Pajenengan Hindu muang Pustaka Raja Candra Rasa”. Tekening busananing sudaka, I pasek Keling kalugrahin antuk Ida Rsi Madura “Eka Gama Hindu Isma muang Pancasila lan muang katekaning Pejah, Iring Ida Rsi Madura mahyang hyang Tukad iki kawastanin “Masiwi”periangan iki “nga” Basturi, Gunung iki “nga” Gunung Bhujangga, wireh Ida Mujiangga “nga”. Gunung Sari Asah Danu irika Ida nyimpen Pajenengan: “NARA BADJRA CIWA KRANA”.
Spanang akna kesah Ida ring Gunung Sari kahiring antuk Ipasek Keling lan Ipatiga kantun ring Gunung Sari. Ida Rsi Madura jumeneng ring Dap-Dap Putih ngardi TAULAN pinggir ring tukade, irika Ida Rsi Madura mahyang hyang “Pangyangan” nga tukad iki.
Spanang akna kesah maring Pangyangan jumeneng maring “KELEDU NGINYAH” kajunjung olih Imangku Katrem, tur kaperihang paguruan ring Buana.
Hana Desa Gumrih, kesah ring Gumrih asenek ring Batu Mejan, hana anak dukun mayas puri pecak magenah ring “Gong Purwa” Imacaling tekeng sanaknya:
- Iratu Ngurah Tangkeb Langit
- Arine I Wayan Teba
- Arine I Made Jelaung
- Arine I Nyoman Sakti Pengadangan
- Arine I Ketut Petung
- Arine (istri) Ni Luh Rai Derani.
Kasung lugraha ring Bhagawan Dwi Jendra, duk ring Majapahit, tur ngusak asik ring Lalang Linggah, hanesti neluh nerangjana, tur ngerapuh jagat. Irika katangehan antuk Ida Rsi Madura, miragi Ida Imacaling nesti neluh nerangjana, raris Ida Rsi Madura Dyatmika Yeh Idup tur kapulangin, kebus baang Imacaling ring Gunung Rangda, pati keplug terus malaib tur terus ka NUSA maring jungut batu, raris ka “DALEM PEED”.kari rabine “I Luh Ayu Lebur Jagat”, I Ratu Ngurah Tangkeb Langit, Wayan Teba, Made Jelaung, Nyoman Sakti Pengadangan, Ketut Petung, Rai Derani, mamekul ring Ida Bhujangga Madura. Ring penataran gunung iki “GUNUNG RANGDA” nga.
Kesah Ida Rsi Madura ring Surya Beratha, jumeneng ring “Batan Getas”, I pasek Keling magenah ring “Puseh Pangulu” tur mamuat senjata “Keris I Jaga Satru” nga, katunas ring I pasek Keling ring kereb langit, tur kaambil ring “I Gusti Kresna Kapakisan Jelantik” ne magenah ring “Mangwi” , kantun ulesnya sad sading “nga” puseh pangulu Hindu Keling.
Ida Rsi Madura jumeneng ring “Batan Getas” kajungjung dening jagat muang praratu, Bala Mantri, tur Ida Rsi Madura ngardi kayangan sang “Tri Warna” nga. Angga sinunggal, Asta Rwa, Netra Tunggal. Sanghyang Tri Warna nga Raditya muji angga nga Papauman Satrya Punggawa, hana “Dalem Papauman”, anyiwining satrya punggawa kabeh, muang Brahmana, Bhujangga, muang Bhuda. Spanang akna papauman satrya punggawa pinih arep:
- Bhagawan Dwi Jendra
- pamade Bhujangga Aji Manu,
- ping tiga “Cri Arya Damar”.
Ida Rsi Madura raris mangandika,
duh Cening Dwi Jendra, muang Aji Manu, muang Cri Arya Damar, Rengen pawarahku: dadi cening ngencak aci-aci Hindhu sane maadan “NGERECE DANA”, dadi cening nganggen Gama Indra muang Brahma, Gama Kala, Uma Tatwa, Yama Tatwa, Siapa nugraha cening ………???.
Gelis matur Sang Dwi Jendra
singgih Sang Mahayukti, Sang Hyang Jagat Natha asung nugraha ring anak batara titiang, pasasangkepan dite hamangan jayeng kana. Wireh wenten Sapta Buana “ngerece dhana” titiang ring Bali napi luire:
- Sawa Preteka : Da ( ) genahnya.
- Nyawa Wedana : Pac ( ) genahnya
- Supta Pranawa : Ut ( ) genahnya
- Nyawa Asta : We ( ) genahnya
- Pitra Yadnya : Ma ( ) genahnya
- Pranawa : ring A ( ) genahnya
- Kerti Parwa : ring. Pra ( ) genahnya.
Wireh sampun mamargi karaksa antuk ida dane, ipun sukeh antuk titiang ngerobahin malih ratu, banggiyang sampun, wireh sampun mamargi Ratu. Durung asat babalangan keweh yan rasayang. Ensek sapenuh pakayun Ida Rsi Madura, tan kasaden kayun. Spanang akna kesah Ida Rsi Madura ring Batan Getas, jumeneng ring Beratan. Kasungsung antuk “Ida Dalem Sagni” ne malinggih ring Tamblingan. I dalem tamblingan madue putra kalih,
- Sane pinih luih : Ida Bagus Tos Jaya.
- Sane alitan (istri) : Dewi Ayu Sapuh Jagat.
Ida Dewi Ayu Sapuh Jagat tur kaambil olih Ida Rsi Madura kaanggen rabi, tur lama-lamanya Ida Rsi Madura enem warsa (6 tahun) malinggih ring Beratan. Ida Ayu Sapuh Jagat madue putra patpat sapata luire:
- Pinih luhur: Ida Bagus Cakra - (ring Jati Luih).
- Sane alitan: Made Rai Putra
- Sane alitan: Nyoman Raka Sudana
- Sane alitan: Ketut Cenik Mertha.
Okan prami sane mijil ring “Ibu Kapilih” rabine ring Majapahit, sane medal sapata luire:
- Paling luhur: Ida Rsi Dharma Sunya
- sane alitan : Ida Bagus Surya – (Ida madiksa mabiseka: Ida Rsi Wisnawa).
- sane alitan : Ida Made Oka
“Rsi Dharma Sunya” malinggih ring “Mojosari”
“Ida Bagus Surya” malinggih ring “Batan Getas”
“Ida Made Oka” malinggih ring “Kayu Pinge” mangkin mawasta “Kayu Putih”
Okan rabin Ida Rsi Madura sane ring Tamblingan, Ida Bagus Cakra ring Jati Luih, terus ke Gunung Sari Asah Danu.
Putran Ida Bagus Cakrane maparab “Rsi Tamu” jumeneng ring “Lukluk”.
Ida Rsi Madura budal ke “Basturi”, tur Ida merelina sisiyan Ida ring “Gunung Bhujangga” ( ring Desa Sepang Kec. Busungbiu Kab. Buleleng ). Kantun putra sane mijil ring Dalem Sagni ne malinggih ring tamlingan:
Ida Nyoman Sudana tur Ida jumeneng ring “Blambangan”. Made Rai Putra ring “Banyuatis” ( asrep ) ring Puseh Mukti.
Ketut Mertha ring Gegelang terus ke “Pemaron”.
Ida Made Oka ring Kayu Pinge (Desa Kayu Putih) sareng tumin Ida “Ida Dewa Ayu Sapuh Jagat”. Kahiring antuk anak “Idukuh Mayasturi” sane mapesengan “Made Jelaung” muah “I Wayan Tebe” kagenahang ring “Lawangan Agung”. Kapanganikayang ngeraksa gumi ring Ida Dewa Ayu Sapuh Jagat. Kon Ida mahideran ngeraksa jagat, “HIDERAN” nga jagat iki.
Made Putra ring Banyuatis madruwe oka mapesengan “Ida Rsi Kanya” asiki tur sampun pandita, kahaturin ngayunin ke Blambangan antuk Ida Anak Agung Blambangan, ri sampune rauh ring Blambangan kacunduk Ida sareng okan Ida Bagus Sudana sane mapesengan: “ICENELE” muang “MADE BERATHA” pecahe kesah sakeng “Beratan”.
Gelis matur Icenele ring Ida Rsi Kanya,
uduh kakangku Rsi Kanya tan weruh kakang tekengku, aku hanak Bagus Sudhana katinggalan meme bapa tur kahula kateler,
umi nget Ida Rsi Kanya ensek sapenuh ring ati, tumeres toya aksa tonibeng panon, raris mojar:
Uduh anakku Cengele ong gila cabar ujar, jalan jani budal ke Bali jele melah ajak beli di Bali,
metu Icengele
“Aku tumut kakangku”.
Durung ngasat babalangan puput karyan sang Prabu Blambangan, katuran Rsi Kanya puniya gung artha 65 tali maruntutan Surya Kanta muang tateken Punyan Kayu Jelawe.
Spanang akna rauh Ida Rsi Kanya ring Griya Banyuatis sareng Icengele muang Made Beratha, irika Ida Rsi Kanya katataman ngunya unyan derika Ida nancebang tateken Idane, tur mentik rikala kacingak antuk Rsi Kanya raris Ida ngandika ring rain Ida Icengele.
Uduh adikku mentik tatekenku, jalan dini ngardi papujaan hadanin “Pujalawe”.
Spanang akna hana pura “Pura Pujalawe” papujaan Ida Rsi Kanya.
Spanang akna Rsi Kanya, kaceritaan Anak Agung Rijasa ring Banjar “Mabyang Sakti Blambangan”, kaambil antuk Ida Bagus Suci ring Banjar, kaambil rabin anak agung blambangan sampun mobotan, punika medal sakti wak bajra, mabiseka “Bagus Rijasa”. Ida nyapuh bangsa, Rsi Kanya kateler . ditu Icengele susah reh tahu teken anake nawang mantra tonden mabersih sube ngeleneng. Raris rarud katengah ka “Manguwi” di Manguwi Dukuh magenah.
Hanak Rsi Beratha sane kesah ka Blambangan mapesengan “Putu Wija” taler kesah ka Tabanan jumeneng ring “BERABAN” ditu makarya “Taulan”. Spanang akna uug Berabane, hanak Putu Wija patpat telas rarud ngalerang, budi ngungsi ring Gunung Sari, gunung sari alas dapetanga. Tur irika ring kiring “Asah Badung” jumeneng.
Naler wenten ka Patemon magenah ring “Banjar Uma”, muang ring “Tegal Bubunan”, hana juga ring “Banjar Belong”:
Sane ring Asah Badung Desa Sepang mapesengan : “Putu Rukma”.
Sane ring Banjar Uma Patemon mapesengan : “Made Wirtha”
Sane ring Banjar Tegal Bubunan mapesengan : “Nyoman Kartha”
Sane ring Banjar Belong mapesengan : “Ketut Mertha”
Spanang akna kacerita mangkin “Dewa Ayu Sapuh Jagat” eling ring pitutur Ida Rsi Madura, I Pasek Patiga ring Gunung Sari magenah, tur kautus I Pasek Keling antuk I Dewa Ayu Sapuh Jagat ngalih I Pasek Patiga ka Gunung Sari.
Spanang akna raris I Pasek Keling majalan, saksana dateng ring Gunung Sari, kacingak I Pasek Patiga makuweh kadannya, tur raris I Pasek Keling matakon :
“Ih kita Patiga dadi makuweh sanak kita, kita ajak kita dadua luh muani tunggal sanak, siapa ngamet sanak kita”……….?. Lah warahan tekenku …!!!
Humatur I Pasek Patiga,
titiang ngambet nyaman titiange, gelu idep Ipatiga.
tur I Pasek Keling berangdi raris budal sah tan papamit, Saksana dateng ring Kayu Putih raris matur ring linggan Ida Dewa Ayu Sapuh Jagat.
Pakulun paduka sang si muhun, singgih ratu I Patiga salah wetu, nyaman ipun juange anggene rabi, sampun ipun madrebe pianak katah, Ratu !
Ngandika Ida Dewa Ayu Sapuh Jagat,
“Depang”, “Siepang”, hadanin Sepang “Desa Sepang” iki nga.
I Patiga hadanin “Basturi”, spanang akna Ida Ayu lebur mala.
Kacerita Ida Bagus Surya sampun madiksa mabiseka: Ida Rsi Wisnawa, taler Ida kesah ring Dalem Pauman, kairing antuk I Pasek Keling muang I Lemintang, ne magenah ring Desa Ayunan distrik Manguwi.
I Lemintang magenah ring Asah Wani Desa Sepang.
I Pasek Keling ring Desa Sepang.
Ida Rsi Wisnawa magenah ring Asah Badung Desa Sepang, kerana genahe maadan Asah Badung wireh Ida Rsi Wisnawa kesah ring “Desa Badung”. Irika Ida mapitutur ring Asah Badung.
Duh cucunku Keling, kita ngelah anak nenem (6) paling kelih: “Arya Sidemen”. Jalan dini wacanin mangda cucunku tan keliru teken “Kayangan”.
- Sane paling kelih : Arya Sidemen, magenah ring: Kelungkung
- Ne Madenan : Arya Demung, magenah ring Abyan Nyuh, Kelungkung.
- Ne Nyomanan : Arya Ongaya, magenah ring Sading, Puseh Pamangku “nga”,
Pangulun Keling.
- Ne Ketutan : Arya Lemintang, magenah ring Ayunan, Manguwi, Badung
- Tut De : Arya Gunawati, magenah ring Padawa, Banjar, Buleleng.
- Made Cenik : Arya Tak, magenah ring Batu Bulan, Gianyar, sareng ngiring Ida
Rsi Tak.


text:
PIDARTA BASA BALI: PIDABDAB NYANGGRA "BALI CLEAN AND GREEN"
PIDABDAB NYANGGRA
"BALI CLEAN AND GREEN"
Inggih, titiang ngaturang suksma banget ring pangénter parikrama acarané puniki, santukan sampun prasida mapaica galah ring sikian titiangé, jagi matur-atur akidik ngeninin sapaindik pidabdab iraga krama Baliné nyanggra pikéling Sang Niti Praja utawi pemerintah pinaka Guru Wisésa, Sang Ngamong Rat jagat Baliné, pacang ngamargiang prongram: Bali Clean and Green sané sampun ngawit warsa kalih tali dasa (2010) puniki.
Sadéréng titiang ngawit matur, lugrayang riin titiang ngaturang pangastuti ri jeng Ida Sang Hyang Widhi Wasa saha sembah panganjali,
Om Swastyastu !
Mogi-mogi sangkaning sih pasuécan lan asung kerta wara nugrahan Ida, prasida titiang ngiring ida dané ngemangguhang kerahayuan.
Kaping ajeng atur titiang ring ratu para Niti Praja sané mapikarsain acarané puniki, taler para panuréksa, sané mustikayang titiang.
Guru Pengajian, sané dahat sungkemin titiang, para pamilet sané tan sidha titiang nyacah silih tunggil sané wangiang titiang, nénten luput taler para sisia sané sida ngrauhin, sané banget tresna sihin titiang.
Ring galahé becik puniki, titiang pinaka duta saking SMPN 2 Kuta Selatan, pacang ngaturang pidarta sané mamurda "Pidabdab Nyanggra Bali Clean and Green".
Ida dané para atiti sané wangiang titiang.
Sadurungé titiang matur indik daging parikraman titiangé puniki, titiang nunas pangampura pisan, duaning kadi prasangga purun titiang matur, mabah saparindik pemargi Sang Niti Praja ngamargiang program Bali clean and Green puniki. Umpamiang titiang atur pawungu titiangé puniki waluya sakadi nangiang sang sané sampun matangi. Ri antukan katambetan titiangé tur kantun wimuda twi, janten sampun atur titiangé puniki tuna pisan, menawi nénten manut ring pakayunan ida dané ipun.
Inggih pidaging titiang nawegang ring ida dané sareng sami.
Mawosang saparindik kawéntenan jagat Bali, tan ja telas-telas jagi kabligbagang ngarahina. Ngawit nyarca kaluihan ipun ngantos sekatah pikobet sané kekantenin.
Sira tan uning ring Bali? Sira sané tan meled malancaran ring Bali?
Sakadi sampun kauningin, kepariwisataan ring Bali sampun mawit saking riin daweg pemerintahan Welanda. Duk warsa siu sangangatus sasur (1935) ring Dénpasar kawangun Bali hotél, sané kantun rajeg kantos mangkin. Punika cihna tetamian kepariwisataan ring Bali. Taler kautaman kebudayaan Baliné sané rumaket ring agama Hindu, tur katampa antuk kaasrian gumi Bali, mawinan Bali puniki dados tatujon wisata sané sampun kaloktah ring dura negara. Akeh jejuluk sané kapicayang sakadi : "Pulau Seribu Pura", "Pulau Dewata", "Pulau Surga" muah sané siosan.
Sairing pamargi kepariwisataan ring Bali, pastika akéh pikenoh lan puaran ipun, wénten sané becik taler wénten sané kaon. Puara sané becik inggih punika ngruak genah makarya sané prasida ngirangin pangangguran, ngwéntenang genah makarya, mautsaha nincapang kawikanan, nincapang pikolih marupa artha, ngwerdiang tur madabdaban sahana seni lan budaya Bali. Puaran sané kaon, akéh para jana banjar utaminipun para daha truna maparisolah sané tan manut ring budaya utawi jati ragan wangsa, pangargan barang dados mael, lan sané pinih ngangenin ati makéh pisan tanah carik lan paabianan magentos dados sarana wisata.
Tan ja carik lan paabianan kémanten, ngantos abing, gunung lan alas kasuksuk, katlusuk, kakeruk dados genah wisata. Lian punika, sairing ngalimbaknyané para janané, pastika sampun ngarincikang genah paumahan sané makéh. Ngancan cupek, ngancan kumel, ngancan panes, rasayang titiang genahé ring Bali. Napi malih ring perkotaan, sekadi Denpasar muah Badung. Lahan Hijau maruat dados paumahan, polusi udara nénten sida katambakin malih. Para janané masuksuk, maseluk, saling sikut, saling sunduk marebut genah sané tepuk.
Yan sampun sakadi asapunika pikobetnyané, napiké iraga pacang bengong nyaksiang kémanten?
Manut Réktor Universitas Udayana, Prof. Dr. dr. I Made Bakta, Sp.PD.(KHOM) sakadi sané kaketus saking koran Bali Post pinanggal telu likur (23) Pebruari kalih tali solas (2011), palemahan Bali sekadi wewidangan pesisi, danu, lan alas sané mangkin kahanannyané "memprihatikan". Gelisnyané panglimbak ekonomi sané nénten karencana pinaka wit uugnyané wewidangan iragané, tur ngawetuang sakatah pikobet ngeninin kalestarian jagat Baliné.
Menawita napi sané kabaosang olih Bapak Made Bakta punika madaging pisan, kirangnyané ulatian saking para janané mahawinan palemahan iraga ring Bali ngancan uug. Pamargi Tri Hita Karana, sané mapiteges tetiga pidabdab sane prasida ngametuang karahayuan jagat, inggih punika: Parahyangan, Pawongan, lan Palemahan. Utaminnyané sané mapaiketan ring pamargi Bali clean and Green puniki, inggih punika Palemahan, sané mapiteges janten wénten karang suwung, karang palemahan sané katandurin antuk wit-wit taru sanémapikenoh sajeroning kahuripan. Mangda nénten sami kagentosin antuk wewangunan beton, hotél, spa, ruko, saha pirantin ipun. Wewangunan kasidan magda kaanutang ring sejeroning pidabdab lan pangrencana sané sampun kasungkemin olih para jana Baliné, sajeroning peraturan daérah lan awig-awig désa adat. Pamarginé puniki nénten ja kanggén dasar malih ring ngalimbakang kahuripan. Sami mapaitungan magarangin ajengan asopan, ngantos lali ring swadarma ngalestariang jagat sané ngicénin mertha.
Nénten ja doh titiang ngarerehang wimba, sakadi ungkuran puniki, kirangnyané wewidangan sané ngisep toyan sabeh sawiréh eksploitasi hutan sané ngranayang nincapnyané toya ring danu Buyan. Taru-taru ageng makéh sané katebang, taler ngancan dakén danuné punika, santukan dasar danu makéh madaging mis (sampah) lan nyanyad sané kabakta olih toyan sabehé. Lian ring punika, wewangunan ring genahé inucap makéh timpas ring tata ruang Bali. Sakadi kawentenan vila, budi daya sané nénten nganggén terasering, lan pakaryan pertanian sané ngalanus ring pasisi danu. Napi malih wénten wicara sakadi ngaryanin piranti pariwisata ring duur danuné lan ring pasisi danu, sinah pacang ngawetuang uugnyané wewidangan irika. Sampunang sangkaning pariwisata sané ngawetuang jinah ngawé iraga lali ring palemahan.
Inggih pidaging titiang nawegang ring ida dané sareng sami.
Pidabdab Sang Niti Praja ngamargiang program Bali Clean and Green, provinsi sané bersih lan hijaupuniki, gumanti patut junjung sareng sami. Mawit saking mangkin nincapang kalestariang jagat Bali iragané, saking patindak sané alit, sakadi nénten ngawag ngentungang mis (sampah) ring margi utawi ring telabah lan tukad, mangda nénten ngawetuang blabar rikala sabeh, mangda sida Bali iragané bersih. Taler majumu nandur tetaneman ring wewidangan pakarangan muah ring désa. Pamargi sané iwang sakadi penebangan hutan patut icalang. Ngiring sareng-sareng ngawéntenang reboisasi ring genah-genah sané gundul, turmaning yéning ngalaksanayang reboisasi utawi penghijauan, malarapan nandur tetaneman, mangdané kaplihara, kapreténin. Sampunang éling nandur kémanten. Sumangdané nénten nirguna utsahan iragané nandur. Yan sampun iraga sareng sami ngarencana, nénten ja sukil, sami pacang prasida mamargi dangan. Nénten dados iraga wantah ngandelang pamargi ring Sang Niti Praja utawi matunda sareng jadma tiosan kémawon.
Ring Sang Niti Praja, mangda kukuh ngamargiang PERDA (peraturan daerah) sané mapaiketan ring tata ruang Bali. Sampunang ulap ring jinah, mangda nénten sangkaning ngaptiang jinah pariwisata dados rusak palemahan iraga ring Bali. Punika taler para janané sami, mangda sareng-sareng celing nyagra pamargi Sang Niti Praja ngalaksanayang PERDA puniki, mangda nenten singsal ring raos lan laksana.
Inggih ida dané sareng sami.
Nyarca indik pidabdab nyanggra program Bali Clean and Green puniki rumasa dahat akéh pisan. Sakéwaten titiang nguningayang i wawu wantah akidik, yan pupulang titiang inggih punika:
1.Palemahan Bali sekadi wewidangan pesisi, danu, lan alas sané mangkin kahanannyané "memprihatikan".
2.Pidabdab Sang Niti Praja ngamargiang program Bali Clean and Green, provinsi sané bersih lan hijaupuniki, gumanti patut junjung sareng sami.
3.Wewangunan kasidan magda kaanutang ring sejeroning pidabdab lan pangrencana sané sampun kasungkemin olih para jana Baliné, sajeroning peraturan daérah lan awig-awig désa adat.
Pawungu punika pinaka jalaran anggén pinget gumanti ngulati pamargi sané becik, taler anggén pidabdab nincapang keasrian jagat Baliné kapungkur wekas sayan becik. Mogi-mogi rasa bakti, sutindih paramabéla ring wangsa, désa lan negara sayan-sayan nincap.
Sang Niti Praja, Para Panuréksa, guru-guru, miwah sisia sareng sami sané tresna sihin titing, asapunika atur titiang ngindikang minakadi Ngrajegang kasusilan, maka kirang langkung lan manawi wénten tan manut ring arsa, sekadi unjuk lungsur, anggah ungguhing basa, titiang nunas geng rena sinampura. Pinaka panguntat atur titiang antuk parama shanti,


text: 1Saking sarat pesan tiang mituturin cening di ayun Ida Sang Hyang Widi Wasa muah Ida Sang Kristus Yesus, ane lakar nepasin sakancan manusane, ane enu idup muah ane suba mati. Malarapan pangrauh muah pamrentahan Idane, tiang mapiteket teken cening, 2apanga cening nartayang muah geleng nuturang Orta Rahayune dimasane liang wiadin tuara liang; sinahangja pajalan anake pelih, glemekin muah pituturinja ia baan keneh ane sabar muah aji paurukan. 3Lakar ada masanne anake tusing lakar nyak madingehang paurukan ane sujati, nanging ia pada lakar ninutin kitannyane newek, buina ia lakar ngalih guru-guru buat ngurukang paundukan-paundukan ane demenina madingehang. 4Ia pada lakar ngelen ulat arepa teken paurukan ane sujati muah ia lakar pada santep madingehang satua-satua ane puyung. 5Nanging cening, ingetang pesan dewek ceninge arepa teken saluiring paundukan; sabarja sajeroning nandang kakewehan, jalanangja gaen ceninge midartayang Orta Rahayune muah pragatangja sakancan kapatutan ceninge mamarekan teken Ida Sang Hyang Widi Wasa. 6Buat padewekan tiange, suba teka panemayan tiange lakar dadi aturan; panemayan tiange mati suba paek. 7Sajeroning malomba, tiang suba nyaratang malaib kanti teked di wates ane panyuud, nah ento tiang suba ngemit kapracayan tiange teken Ida Sang Kristus. 8Ane jani gelungan kamenangan suba kasediaang buat tiang, nah ento gelungan kasujatian, ane lakar kapaicayang teken tiang didina pangrauh Idane, baan Ida Sang Panembahan, ane maraga Hakim ane adil. Buina tusingja teken tiang dogen, nanging teken sakancan anake ane madasar kapitresnan ngajap-ajap rauh Idane. 9Ulehangja dewek ceninge apang dienggal teka nelokin tiang. 10Demas suba ngalahin tiang, sawireh ia nresnain gumine ene, tur ia suba ka kota Tesalonika. Kreskes suba ka gumi Galatia muah Titus ka gumi Dalmatia. 11Tuah Lukas ane enu marengin tiang. Alihja Markus tur ajakja bareng mai, sawireh ia maguna pesan buat nulungin tiang. 12Tiang suba ngutus Tikikus ka kota Epesus. 13Dikalan ceninge teka mai, abaja jubah tiange ane kutang tiang jumah Karpus di kota Troas, buina abaja buku-bukune makejang, minakadinne pesan buku-buku ane aji kertas kulite ento. 14Aleksander, pande temagane ento, suba liu pesan mapagae ala marep teken tiang. Ida Sang Panembahan lakar ngwales ia manut pagaennyane. 15Tangarinja dewek ceninge arepa teken ia, sawireh ia sanget pesan tungkas teken paurukan iragane. 16Dugas tiang nindihin dewek tiange ane simalu, tusing ada anak ane ngilonin tiang, makejang pada ngalahin tiang. Dumadak Ida Sang Hyang Widi Wasa tusing nyisipang ia ajaka makejang. 17Nanging Ida Sang Panembahan tansah ngabih tur ngicen tiang kakuatan, kanti tiang nyidayang midartayang Orta Rahayune, apanga kadingeh baan bangsa-bangsane ane tidong Yahudi; tur tiang luput uli bungut singane ento. 18Buina Ida Sang Panembahan lakar ngluputang tiang uli sakancan pangindrajalane tur lakar nuntun tiang saha rahayu ngungsi ka Kaprabon Idane ane anyar di suargan. Luihangja Ida salami-laminnya. Amin. 19Pangayu bagian tiange buat Priskila muah Akwila muah buat kulawargan Onesiporuse. 20Erastus enu nongos ditu di kota Korintus muah Tropimus suba kalahin tiang di kota Miletus, sawireh ia sakit. 21Ulehangja dewek ceninge, apanga cening nyidayang nekain tiang satonden masan dingine. Pangayu bagia uli Ebulus, Pudes, Linus muah Klaudia, aketo masih uli sakancan nyama-nyamaane ane lenan. 22Ida Sang Panembahan nyarengin roh ceninge. Sih pasuecan Ida Sang Hyang Widi Wasa nyarengin cening ajak makejang.


text:
Gianyar , 24 – 11 – 2010
Praya katur ring :
Meme tiang sane sayangan tiang
Rahajeng semeng
Sepengrauh surat tiang puniki dumugi meme tiange sane ring tongos megae ring Itali mangda seger tur becik–becik manten. Tiang sareng keluarga ring jumah sampun ngantosang apang meme enggal mulih saking tongos megae apang ngidang sareng–sareng ajak mekejang care biasane. Sapunika surat tiang mangda meme seger lan rahajeng sareng sami. Titiang sayang meme.
OM Santi, Santi, Santi OM.
( Luh Ayu Nanda Dewi )
Selasa, November 23, 2010
Surat Ngangge Bahasa Bali
3 komentar:
- wiarsana mengatakan...
-
8-]
aruh... pateh sekadi titiang, kadirase tan preside lancar pisan mebase bali alus, napimalih ngaryanang surat mebase bali... nggih dumogi alit - alite kadi mangkin malih melahan... mangde presida ngerahayuang base bali ne... suksma yem..
- April 15, 2011 10:43 PM
- bliyanbelog mengatakan...
-
@wiarsana : suksma mewali bli yan... ^_^
- Mei 14, 2011 8:53 AM
-
-
bliyan,,,
kadi mangkin jek sulit ban tiang ngenehang indik basa baline bli,punapi ja antuk mangkin mangda ja prasida tiang uning ngangge basa bali rikala mebabaosan sedina-dina, minabta ngawit saking IPTEK ngrauhin ring Bali, sami yowanane keni pengaruh globalisasi,,,,
ah ,,,, dados mrika satuane,,,
uning kidik-kidik jeg seneng nyatua,,,,
:f
- Agustus 05, 2013 6:10 PM
:f :D B-) :x :$ ;;) x( :? :@ :~ :| :)) :(( :( :s :o :) :L :E :H :Q :-r :-$ :-c :-y :-j :-O I-) 8-| 8-} =(( :-n :-e :-k
Poskan Komentar
Semeton sane jagi komentar, ngicenin kritik, saran, request, utawi sekadar kenalan driki manten ring kotak komentar niki. Sampunang lali dagingin wastan sameton ne ring kotak Beri komentar sebagai. Suksma!!


text:
kumpulan doa dan mantra untuk pemangku
Caru manca rupa. (dagingnya bisa diganti)
(Asubang bungkem, bebek bulu sikep, sami ngajak suci, sami ngeed, asu kelod kauh genahnia, ingulah ketengan (66), dadi akarang, kambing kaja kauh genahnia, ingolah ketengan (11), dadai akarang, muang siap putih siungan, kauh genahnia, ingolah ketengan (7) dadi akarang. Sate siap selem kaja genahnia, ingolah ketengan (4) dadi akarang.
Iki peretiyaksa kena/pedasang mekayun.
(Agar diperhatikan dengan baik dan dikaji secara mendalam untuk kepentingan dengan tujuan kebaikan).
Yan caru panca sanak tan milu kambing, angsa pada wenang,
Pemadem bawi butuan, paksi kokokan wenang,
Pemadem kidang bebek putih jambul wenang,
Pemadem kebo, bebek selem (wenang),
Pemadem kambing, sata kanguru, siyung wenang,
Pemadem angsa sata buik bulu gadang wenang
Yan tan wenang mademan banteng,
wenang kukur anggen pateh ring banteng
Yan tan wenang mademang ciciri (kuluk),
Wenang bebek belang kalung angge, pateh ring asu.
Yan tan mademang kambing,
wenang siap kelawu gerungsang angge, pateh ring kambing
(Gambar, 1986:26-28).
Salwiring Pamanes Karang.
Kapanjingan gelap, muang puun, wenang ngadegang pelinggih-pelinggih padma, andap, palinggih Ida Sang Hyang Kala Maya, anadi kala deset, muah yan ana kayu rempak, pungkat muang punggel, tunggal panese, tan pegat amilara, muah yan ana Nyuh mecarang, jaka mecarang, biyu mecarang, muah wetunia kembar, tunggal panese, kadi ageni baya ngaran.
Yan ana pakubuan, sebarang kuburan, keni ketampig antuk aturupungkat punggel karipu baya ngaran.
Yanana sanggah pungkat muang paon, malih jineng pungkat tanpa kerana, muah katiban amuk kepanca baya, ngaran panes karang ika, yan tan magawe pungkate, panes karang ika. Ngaran kewala pinika cacad, tan wenang malih angge, wenang gentosin lakarnya, samian, muah yan ana wong mentik ring bataran salu, wong baya ngaran, panes yan ana samangkana, apan sampunang lakung ring petang dasa dina mangde puput mecaru, dados caru ika alitan, yan langkung ring petang dase dina, ikang ageng nagih caru.
Yan ana karang tumbak, rurung, katumbak jalan, katumbak labak, katumbak jelinjingan, katumbak pangkung, panes karang ika; Sang Hyang Kala Durga agawe lara, wenang ngadekaken padma alit palinggih Ida Sang Hyang Durga Maya.
Muah yan ana karang namping pempatan, muah marga tiga, namping pura, namping bale banjar, patuh panese.
Muah yaning tabuan kulit, muah nyawan ring umah, ring salu (bale) ring pakubuan, patuh panese.
Yan ring lumbung sanggah kemulan ayu ika.
Muah yan ana ingon-ingon patik wenang-wenang (ubuan-ubuan) salah rupa, wetune, panes ika: wenang rarung kesegara, tugel gulune, kewandania tambek antuk duin blatung, talining budur, buangan ring paro nidi (ring segara ) raris gelarana panca tawur.
Muah yan ana asu (kuluk) muah bangkung amanak tunggal, maung menadi nur, panes karang ika.
Muang ya ana taru salah pati, muang manusa salah pati ring pekarangan, patuh panese karang ika, apan manusane menyama ring taru muah mamuatan idihang nasi, muang baktini, yadin anggen banten, sami taru ika ajak urip katekaning pati
Muang yan ngingsirang padengenan, muang lumbung pebrahman, tekening kandang, sembarang linggih widhi, ika teka wenang gingsirang, ika ngadekaken gering tan paingan.
Malih caru karang kageringan, karang angker, umah sane ngenahan tan maren miyegan wenang acinin karang ika.
Semuanya itu harus di buatkan tawur.
Luwir carune (tawurnya).
Ayam putih meolah, dadi limang tanding, sane atanding mesate lembat asem, pada petang katih suwang, wakulange winangun urip, tumpengnia pada medanan mecaru bilang bucuning karang, yan tan caruning ngimuh ikang kala buta kabeh, muang temahan dasania sanguduwe umah, tan mangga ya sania, wanguduwe umah, rahina wengi ketadah antuk kalan betari Durga. Yan sampun tawurin enak sang kala bute kabeh matemahan ayu sang ngadruwe umah.
Iki Mantra:
Ih kita buta jigra (jigra maya) marupa amanca warna,
kita ratuning bute kala dengen,
meanak i pemali pulung raksa,
I nyundar andir, eka dasa ruang ira,
kita agawa\e apanjingan yang lalah,
kesandering gelap, aktiban amuk,
kalebok amuk, kasiratang rah,
mati megantung, saluwiring cuntaka kala baya,
kapurna denira sang bute jira mangsa,
Ong kesma sampurnaya namah,
Sa. Ba. Ta. A. I. Na. Ma. Si. Wa. Ya
Ong Ang Ong Mang.
Puja Pemali
Pakulun kaki pemali,
Ni pemali ingsun angundurang pemali agung,
Mapesengan I Gular Bumi.
Paramantrining pemali, mangaran I Guyangati.
Perbekel ipemali ngaran : I Tunjakati
Sedaan ipemali ngaran : I Sanriati.
Penyarikan ipemal ngaran : I Tumbak api.
Kasinoman ipemali ngaran : I Tuwek wesi.
Bujangganing ipemali ngaran: I Muyang-Maying.
Juru candek ipemali ngaran : I pular-Palir
Dewaning pemalai ngaran : Sang ratu Mejaya.
Panjak pemali ngaran:
Pemali bantang.
Pemali tunggak.
Pemali tunggek.
Pemali paek.
Pemali jengat.
Pemali brahma.
Pemali wisnu.
Pemali pulung.
Pemali suket.
Pemali jalinjing.
Pemali tukad.
Pemali sawah.
Pemali seme.
Pemali desti
Pemali teluh.
Pemali moro.
Pemali amgin.
Satus kutus ananing pemali,
teke kita kabeh pada patuh lingkup,
asanak ring punanu,
sangadruwe caru punika ana ganjaran nira
katur ring kaki pemali, nini pemali paingkup agung,
asung anugraha, amukta ya sari lawan sama kira kabeh,
wehana wado cara samodaya,
sampun sira malih anggeringin,
jadma manusa punanu wehana urip waras,
dirgayusa tekaning anak putu nira kabeh,
amukti ta sari ring kahyangan sira suang-suang.
Ong sarwa pemala-pemali byoswaha.
Apan aku umawak sang Hyang Brahma Jati.
Pengasih Buta Muang Dewa.
Ingsun angadepana sang Hyang Tunggal,
Rumasuk ring sariraning ingsun,
trinadi sama baktya, dewa mantaramasya,
buta wigraha masya, mausya sidya masya,
apan aku Sang Hyang Tunggal,
amatuha tri nadi, sing teke patuh ikup
ingkup ingkup ingkup. (Gambar, 1986:38).
Dwijendra Astawa.
Ong brahmanem brahma murtinem,
Brahmo siwa murti wiryem,
Siwa sada siwa sirwatem,
Siwa loka pratistanem,
Brahma peraja dipem lokem,
Dwijendra baskara meretem,
Tatwad nyanem siwem,
Yoga sidyem murtinem.
Baskarem siwangga layem,
Dewa mantarem sidhi wakyem
dewa sandi sang yogatem,
Brahma Wisnu Mahe Suarem.
Siwa puja yoga meretem,
Sarwa jagat pratistanem,
Sarwa wigene winasanem,
Sarwa roga wisnu cartem,
Dwijendra purwa siwem,
Brahmanem purwanem siwem,
Bramana purwa tististanem,
Sarwa dewa masarirem,
Surya merta pawiranem
Yogi-yogi sarwa dewa, Brahma wangsabca,
Brahma putra pratistanem,
Sarwawa dewamca, Ong Guru dewem,
Sadasiwa maha wirye,
Sarwa dewa pratistanem.
Ong ganda pujiem Iswara nityem,
Nada grutyem dewa mantrem,
astawem dewa paragiyem,
Ongkara mantra pujitem oma winayem maha wiryem,
ya sarwa wigena wina sanem.
Om Sriam bawantu swaha.
Ong Brahmanem brahma murtiem,
brahma siwa murti wiryem,
siwa sada siwa meretem,
siwa loka pratistanem. (Gambar, 1986:47-8).
Surya Sewana (Bila sakit tidak ada obatnya).
(Bila sakit tidak bisa disembuhkan dengan obat: Tidak boleh makan garam, dan segala macam daging binatang dan burung. Basuhlah diri anda dengan jeruk, dan setelah itu mandi seperti biasa, matirtha. Setelah itu lanjutkan Masurya Sewana, pusatkan pikiran kepada dewa Surya dan Sang Hyang Candra.)
Jayem suarem maha merethem,
puspadem sarwa nisithem,
papa klese maha datem,
mala petaka wisudha.
Ong bajra patni niti dewem,
Ong gangga dewa nugrahakem,
Surya candra nugrahakem.
Pusatkan pikiran pada Sang Hyang Candra.
Ong Ang Sang Hyang Candra ring netra kiwa,
Sabda iki Sang Hyang Cumerini,
Rupa kadi purnama katon.
Ong amertha dewi maha niti,
Astawem maha seranem,
Ratna pratista susuarsa,
Predanta puspa seranem,
Sri danta beraraba matanem,
Jaya-jaya nama mertha,
Puspa seri suara,
Merik siksa sarwa predana,
Ong Yang Srise Yang
Prastawa.


text:
Kesusastraan tutur inggih punika karya sastra sane sampun weten ring sajeroning para janane duk purwa kala sadurung wenten sasuratan. Kasusastraan wenten tetelu :
1. Satwa-satwa
2. Gending-gending
3. Paribasa
– Satwa : i siap selem, ilutung, icubling, pan balang tamak, ituung kuning , miwah sane lianan.
– Gending-gending : gending rare ( meong-meong, icodet, ), sekar alit ( pupuh sinom, pupuh pucung, msl )
– Paribasa : sesonggan, sesenggakan, wewangsalan, sloka, peparikan, bladbadan, sesawangan, cecangkitan, lan raos sane ngempelin.
Conto paribasa :
A. Sesonggan
a. Abias pasih : nenten keni antuk ngewilangin
b. Awak baduda nagih madain garuda : awak lacur de nagih madain nak sugih.
c. Bedug pengorengan : tusing ngidang ngeleg
d. Bengkung tur sigug : jadma kaliwat bengkung tur sigug tusing ngidang ngajahin
e. Dawa papahe liu slepane : dawa tuuhe liu ane kepanggihin
f. Siap mati layah masebun di jinenge : sekadi anake magenah ring nak sugih, sakewanten ipun sengsara
g. Joh apine teken gulinge : diastun ipun majohan yan sampun pada cumpu, kasuen-suen pacang ketemu
h. Sau kerep dungki langah : sekadi anak makarya polih upah, telas prejani, tan wenten sisan ipun
i. Prau abesik kemudi dadua : wenten perusahaan siki, dados buruh irika, nanging madue kepala kekalih
j. Ada mas slakane tanpa guna : sekadi anak sane polih barang anyar, barang sane kuna / let tan karunguang
k. Nangkebin barong somi : nakut-nakuting timpal sane aeng-aeng , kasujatiane tan wenten napi
l. Anyar-anyar be bangkuk : sekadi anake ngewangun ipun anteng, duruh wenten asasih sampun waneh
m. Berag-beragan jaran sumba ikutne kenjir : satiwas-tiwas anak kecap sugih , tangkep ipun sekadi anak begag ( sombong )
B. Sesenggakan
Sesenggakan punika wit sakin kruna ” senggak ” kadwipurwayang dados ” sesenggak ” polih pangiring ” an ” dados ” sesenggakan “.
Sesenggakan puniki, pinaka paribasa sane kanggen ritatkala wenten acara pabligbagan, minakadi bebangyolan lan sane lianan.
Conto :
a. Sekadi benange, kadung sube maceleban : sekadi anake sane kadung ngambil pekaryan nyalah-nyalah yening ipun makarya nenten dados puput
b. Buka gowake ngadanin ibane : sekadi anak corah sane nuturang kacorahan padidi
c. Buka bantene masorohan : sane madue perusahaan , sane magae wantah penyaman ipun
d. Buka makpak tebune ampasne kutang : sekadi anak luh dibajangne sayangange, disubane tua alianga madu / tan karunguang
e. Buka payane disisi maukir, ditengahne masumbe : sekadi anak matiosan laksana teken munyine
f. Buka ngae bajune, kasikutang keraga : saos sane katiba ring anak lian patut imbayang ring dewek padidi.
g. Buka katake matindik salah genah : sekadi anake ngangge pepayasan tan nganutin dewek ipun.
h. Buka kesumba jawane ngamahin : anake kereng madaar nanging males magae
i. Buka sumangahe ngugut kanti mati : anake sane nganutin manah ipun, yadiastun ipun padem
j. Buka naar kerupuke gedenan kroakan : liunan munyi sakewantem tan wenten napi lan tanpa bukti
k. Buke pecehe ngentuk-ngentukin peliat : parilaksanane setata ngentukin anak lianan
l. Buka ngenjekin ikut cicing mebalik nyegut : anak sane tuturin mebalik anak nuturin tuturine.
C. Wewangsalan
Wewangsalan punika kawangun antuk kalih lengkara
a. Gonde, godeg bakat kukur : gobe jegeg baan pupur
b. Timpas puntul pengiris pungak : mimpas nguntul mirib nyak
c. Ngalih bawang bakat mesui : malih ruang bakat gusti
d. Ngaba gabus misi granit : gobe bagus kereng ngelamit
e. Cecek poleng tumisi bengil : desek nyelengeng mare gisi nengil
f. Bambang dadua cen ceburin : bajang dadua cen anggurin
g. Gedenang padange teken gondane : gedenan tandang teken gobane
h. Nyekjek padang pesu lindung : betek basang pesu kidung
i. Eber-eber ilih : mabeger ban nyilih
j. Kapal api kapal boyongan : pacang napi tiang oyongang
lihat juga Cecangkitan, raos ngempelin lan sesawangan
Sapunika kasusastraan bali yan wenten kirang utawi iwang tiang nunas ampura. Sane lianan kaposting lian postingan ring blog niki . Suksma


text:
Sedeng itepa
kedise cerik-cerik ngalih amah,
kedise cerik-cerik ngalih amah,
saget ada kedis gede pesan teka uli delod pasih.
Bulunne samah, kampidne lumbang, matanne gede,
Bulunne samah, kampidne lumbang, matanne gede,
tur galak pesan, madan Sang Muun.
Ditu ia bareng ngalih amah. Kedise ane cerik-cerik nyeh pesan, nepukin kedise ane gede tur galak ento. Tusing ada ane bani paek baan takutne.
Kacerita jani ada kedis cerik ngindang ba duur, madan Sang Lanjana. Ia sliak-sliuk makeber di duur carike. Jengah pesan ia nepukin ada kedis gede, bareng ngalih amah sig tongos kedise cerik-cerik. Solahne jele pesan teken kedise lenan, sabilang ada ane paek nagih cotota.
Ditu Sang Lanjana age metakon,
“Ih, ne te jerone uli dije? Tumben tepukin tiang dini, bareng ngalih amah.
Buina jerone kaliwat sombong pesan.”
Mare ningeh ada kedis cerik ane mamunyi keto, pedih Sang Muun tur mesaut banggras,
“Ah, iba kedis cerik, mapi-mapi tuara nawang.
Ne suba ane madan Sang Muun. Ratun kedise uli delod pasih.
Degag tingkah ibane mesuang peta teken kai.”
Suba kone keto, masaut Sang Lanjana,
“Tui iba dadi ratu, kai tuara megusti teken iba. Buina kai tonden taen merasa kalah.
Jet ja iba gede, tuara ja gedenan apa tain ibane teken tain kaine.
Yadin iba makampid lumbang, kai tusing takut.
Yen prade lakar mapetuk mategeh-tegehan makeber.”
Baan ningeh munyine Sang Lanjana keto, jengah gati Sang Muun lantas ia ngomong,
“Beh degag pesan iba mesuang peta. Iba soroh kedis kapecit,
nagih ngalahang kai. Ukudan ibane tuah amun tain kaine dogen.
Nah apang kai nawang, tegarang iba meju jani.
Amuncen geden tain ibane!”
Mare keto, Sang Lanjana laut kirig-kirig tumuli makecos di duur tain kebone, sambilange ngomong,
“Ih, iba Sang Muun. Ne dong iwasin tain kaine!”
Sang Muun bengong ngiwasin tainne Sang Lanjana,
tur merasa teken dewek kalahang kedis cenik.
Sasubanne keto ngomong Sang Muun brangti,
“Nah, saja kai kalah, dening gedenan tain ibane.
Ane jani jalan mategeh-tegehan makeber!”
Keto abetne Sang Muun, laut nimbal Sang Lanjana,
“Jalan! Mai tutug kai!”
Laut ngamaluin Sang Lanjana makeber. Sang Muun sahasa ngetut pakeberne Sang Lanjana.
Di subane paek, encol Sang Lanjana mencegan di tendas Sang Muune, sambilange nyohcoh tendasne.
Sang Muun tuara ajin teken solahne Sang Lanjana keto. Buina tuara merasa tendasne tinggahina baan Sang Lanjana, mapan Sang Lanjana madewek kedis cerik.
Gelisang satua, suba tegeh pakeberne Sang Muun. Laut ia makaukan,
“Sang Lanjana, Sang Lanjana!” “Uuuh,”keto pasautne Sang Lanjana. Dingeha sawat pesan ba duur teken Sang Muun.
Dening karasa Sang Lanjana nu ba duuran, laut Sang Muun ngietang makeber negehang.
Ditu buin ia makaukan,
“Sang Lanjana, Sang Lanjana!”
“Uuuh,” keto buin pasautne Sang Lanjana.
Sambilanga nyohcoh tendasne Sang Muun. Dening dingeha munyin Sang Lanjana nu masi ba duuran, dadi buin Sang Muun makeber negehang.
Dewekne suba marasa kenyel pesan, buin tendasne marasa suba ngaap tur sakit.
Dening keto, ngomong jani Sang Muun,
“Ih, Sang Lanjana, awake jani suba ngaku kalah.
Tusing sida baan kai nutug cai, jalan suba jani tuun!”Sang Muun laut ngencolang masliuk nuunang. Sang Lanjana ngincegang nyohcoh tendasne Sang Muun. Kanti maklumpasan kulit kaun tendasne.
Di subane teked beten, Sang Lanjana laut ngenggalang makecog masangkliban di bête. Sang Muun sakit nandang tatu di tendasne.
Kasuen-suen Sang Muun mati baan naanang sakit.
Keto upah anake demen ngrusuhin anak cerikan,
tur banggi muah sombong teken anak len.